text:
Nýggjastu tíðindi
Nýggi serflutningsbussurin komin
Í gjár kom nýkeypti serflutningsbussurin til Klaksvíkar og gamli bussurin verður skiftur út ein av komandi døgunum.
Jógvan Skorheim, borgarstjóri og stýrisformaður í Norðoya bú- og heimatænastu var skjótur niðan til Kjartan Simonsen í Klingrugarði, tá boðini frættust, at nýggi serflutningsbussurin var komin til býin í gjár. Býráðið samtykti í oktober at keypa nýggjan serflutningsbuss, og í gjár kom nýggja akfarið til Klaksvíkar úr Danmark, har bussurin hevur tænt sum framsýningarbussur hjá framleiðaranum.
Talan er um ein buss av slagnum MAN við 12 setrum og allari eykaútgerð, sum tørvur er á. Hann hevur fjølbroyttar nýtslumøguleikar og er rúmligur við setrum og pláss fyri koyristólum.
- Gamli serflutningsbussurin hevur tænt væl og virðiliga fyri seg, og við nýggja bussinum tryggja vit brúkarunum av serflutningstænastuni eina góða, høgliga og ómakaleysa tænastu, sigur Jógvan Skorheim, borgarstjóri.
Bjarni Nielsen, bussførari greiðir frá, at serflutningsbussurin koyrir aftur og fram við nógvum brúkarum hvønn einasta dag, og at brúkarar fevna um allar aldursbólkar, tí NBH ger eisini brúk av tænastuni, sum kommunan veitir og bjóðar út.
Nú verður bussurin gjørdur klárur til nýtslu, eitt nú við áseting av búmerki og øðrum, og um fáar dagar fer hann í tænastu, vónandi til gleði og nøgdsemi hjá mongu brúkarunum av serflutningstænastuni.
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »


c: text/html

text:
– ella “elt ikki altíð sum fyri er slóðað”
Nú frættist at íslendingar aftur eina ferð hava vrakað avtaluna sum íslendsku politikararnir hava gjørt um icesave endurgjaldingina. Sagt verður somuleiðis, bæði í bretskum og ikki um at tala donskum fjølmiðlum, at nú er Ísland í eini torførari støðu, tí nú sleppa tey ikki at læna pengar úr IMF, og ikki er víst at hetta ikki fer at ávirka samráðingarnar um at gerast limur í EU.
Og so verður eisini borið fram í donskum fjølmiðlum, at íslendingar uttan mun til fólkaatkvøðuna fara at gjalda Icesave skuldina aftur, og at tey rokna við at gjalda ein triðing aftur longu í ár – hvør skal siga, politikararnir lurta ikki eftir fólkinum. Við at hyggja at íslendskum miðlum kemur tó rætti samanhangurin fram, nevniliga at tað er úr trotabúnum at pengarnir at afturgjalda skuld við skulu koma, og tað er jú júst sum tað bæði eigur og plagar.
Vilja politikarar og fólkið tað sama?
Politikarar sigast at umboða fólkið, og onki er at ivast í, at tá fólk bjóða seg fram at fara uppí politikk, so er tað í flestu førum tí tey meta at tey kunnu gera okkurt munagott fyri samfelagið. Onkursvegna so hendir vanliga ein broyting tá tey eru vorðin politikarar, tí nú vilja tey sleppa at umsita fólksins pengar og tilfeingi, og jú fleiri pengar, jú meira hava politikararnir at hóreiggja sær við. So helst er tað ikki petti stuttligt at vera politikari í einum landi, sum ongar pengar hevur.
Íslendsku politikararnir hava viljað loyst trupulleikarnar við at taka lán – so kunnu teir sleppa at “seta ferð á búskapin” aftur. Íslendsku politikararnir hava eisini vilja loyst trupulleikarnar við at fara undir veingjabreiði hjá EU. Men hvat sigur íslendska fólkið? Onkursvegna havi eg ta fatan, at íslendingar eru ivasamir um at fara uppí EU, og eg rokni við, at tá fólkaatkvøða verður um hvørt íslendingar skulu fara uppí EU, so verður tað aftur eitt nei – eins og í Noreg.
Og um so er, at íslendingar ikki hava brúk fyri EU, hava teir so heldur ikki brúk fyri læntum pengum úr IMF? Kanska teir hava tað, men ikki fyri ein og hvønn prís. Til tað er teirra rættvísiskensla ov sterk. Íslendingar halda ikki at teir skylda hesar pengarnar, og tí fer nú fram ein tilgongd sum væntandi endar við dómsviðgerð, har staðfest verður hvørt íslendski skattgjaldarin skyldar niðurlendingum og bretum pengar fyri Icesave. Soleiðis enda ofta trætumál, serliga millum einstaklingar og virkir, men eisini millum lond.
Høvdu vit staðið ímóti?
Sera spennandi verður at vita, hvussu leikur fer, men væntandi fara at ganga fleiri ár áðrenn dómur fellur. Ímeðan kunnu vit hugleiða um, hvussu støðan hevði verið, um tað var í Føroyum at Icesave orrustan valdaði. Eg eri ikki í iva: politikarar høvdu ikki spurt fólkið, men høvdu góðtikið ta fyrstu og vánaligastu loysnina sum varð løgd á borðið. Tað gjørdu íslendskir politikarar eisini.
Men knotur eru í íslendska fólkinum, tey kravdu at fáa málið á fólkaatkvøðu, og tey hava nú vrakað hesar politisku samráðingarloysnirnar tvær ferðir.
Hvussu hevði verið í Føroyum? Høvdu vit kravt fólkaatkvøðu? Neyvan! Og um so var at vit fingu fólkaatkvøðu, hevði fólkið so torað at mutað ímóti stórum tjóðum, so sum Bretlandi og Niðurlondum? Eg vóni tað, tó at eg ivist.
Íslendingar tora, tað eru knotur í teimum. Vildi ynskt at føroyska fólkið hevði Ísland og íslendska fólkið sum fyrimyndir, og komu okkum burturúr tí drepandi sundurlyndinum sum her valdar.

robotstxt: allowed

filter: keep


text:
Úti mánaður í septembur
"Ùti mánaður" allan septembur
Vit hava valt at septembur mðr skal verða "úti mðr". Vit skipa fyri tiltøkum hvønn dag. Ymiskt er hvat er á skránni. Tað sum hevur týdning er at børnini eru úti og at tey røra seg á ymiskan hátt. Her kunnu tit lesa brot úr Námsætlani um rørslu:
Rørsla
Samanhangur:
Tað er av stórum týdningi at børnini hava eitt rørsluliga stimbrandi umhvørvi at vaksa upp í. At vera rørsluliga væl fyri, er grundleggjandi fyri at barnið trívist og fyri at barnið mennist á øðrum økjum eisini.
Mál:
At børnini læra at kenna og brúka sín kropp, soleiðis at teimum dámar væl at røra seg, og at tey orka væl og verða rørsluliga væl fyri.
At børnini gerast sjálvbjargin, tilvitað um teirra styrki og møguleikar, og hava áræði at fara undir nýggjar likamligar avbjóðingar.
Tiltøk:
Øll børnini eru úti í garðinum - í øllum veðri - at kalla hvønn dag.
Úti í garðinum eru nógvir mennandi møguleikar. Har er óslætt lendi, sandur, mold, grót, bøur, vatn, reiggjur, dandur, súkklur og grillpláss, har allir sansir verða stimbraðir. Eisini verður vøllurin nógv brúktur - serliga til bóltspøl.
Stovnurin liggur í haganum og hagin verður nógv brúktur fyri at menna javnvágina og grov-motorikkin hjá børnunum.
Inni hoppa børnini á madrassum, klintra í rimum, eru í heingikoyggju o.l.
Risastova verður eisini brúkt - serliga av barnagarðsbørnunum - til at beistast í.
Inni eru stovurnar innrættaður soleiðis, at børnini kunna vera í frið og spæla stillari spøl, sum eisini menna fínmotorikkin. T.d kunnu tey spæla við perlur, kubbar og putlispøl. Eisini ber til at spæla við vatn í baðirúminum.
Vøggustovur:
Børnini sleppa at royna seg í garðinum við stuðli frá teimum vaksnu.
Starvsfólkini eru sera tilvitað um at stuðla børnunum í at ganga á ósløttum lendi og í brekkum.
Dentur verður lagdur á at fara túrar, har børnini sleppa at røra seg og ganga sjálvi.
Barnagarðar:
Dentur verður her lagdur á at geva børnunum avbjóðingar, so at kroppur og sansir mennast.
Børnini lata seg í og úr klæðum við eitt sindur av hjálp frá starvsfólkunum. Tey sleppa eisini at gera sær egnar royndir, so tey sansa t.d. hita og kulda, vátt og turt, og soleiðis læra tey at lata seg í eftir veðrinum.
Eisini skipa tey vaksnu fyri spølum so sum bóltspølum, at hoppa um band og lakka, soleiðis, at børnini umvegis spæl verða betur fyri rørsluliga.
Tekin:
Vøggustovur:
Børnini vísa gleði við at fara út at spæla, gera kropsligar royndir, hava fríar rørslur, vísa áhuga fyri at lata seg úr og í.
Barnagarðar:
Børnini eru áhugað í tiltøkum, har kropsligar avbjóðingar eru. Tey hava góða javnvág, teimum dámar at fara í hagan, og tey duga at seta orð á likamslutir.


text:
Spyrt tú nakrantíð teg sjálva/n: “Hví er mítt lív, so sum tað er?” Tú hyggur kanska ónøgd/ur at tínum lívi og undrast um, hvussu lívið lagaði soleiðis, sum tað gjørdi: “Hví livdi eg ikki øðrvísi? Um eg visti fyri 20 árum síðani, tað eg veit í dag, hevði lívið verið betri!” Ivaleyst kenna vit øll hesa hugsan. Eisini at síggja frameftir og droyma um eina ávísa góða framtíð við tankanum: “Hvat skal eg gera í dag, soleiðis at tað, sum eg droymi um, skal gerast veruleiki?” Vit seta okkum mál í hvør sínum lagi við vónini um at náa teimum málum, vit seta. Men kenna vit sannleikan, sum kann leiða okkum hagar?
Leiðin lagar lívið! Hetta vísir seg at vera ein sannroynd. Lívið verður lagað eftir leiðini, eg gangi! Og tað er júst hetta, Jesus millum annað sipaði til, tá ið hann um seg sjálvan segði: “Eg eri vegurin, sannleikin og lívið!” Vegurin er levnaðurin, sannleikin er leiðbeiningin og lívið er tilveran. Lívið er vorðið tað, tað er, vegna onkran sannleika, eg velji at liva eftir. Latið okkum taka tvey dømi. Eg kann liva eitt lív, har eg brúki meira pengar, enn eg fái. Eg livi hetta lívið, tí hini liva soleiðis. Hetta gerst mín sannleikin. Við tíðini standi eg í skuld, men velji at fara til onkran, so eg kann lána pening. Endin er ein tilvera í skuldartrældómi. Eg kann droyma um at hava eitt ávíst starv um tíggju ár, og veit, hvørja íløgu eg eigi at gera, so eg kann náa hesum máli. Men eg sigi mær sjálvum, at eg eigi at taka tað róligt og njóta lívið. Áðrenn eg veit av, eru tíggju ár farin og eg standi ikki í starvinum, eg ynskti. Leiðin lagar lívið!
Leiðin lagar lívið!
Hetta kunnu vit kalla snarvegir. At lumpa vanligu mannagongdina, soleiðis at vit skjótari kunnu náa málinum, vit droyma um. Snarvegir kenna vit frá gerandisdegnum. Pulvurkaffi er eitt dømi. Skjótt at kóka ketilin og røra pulvurkaffið í, ístaðin fyri at gera neyðuga arbeiðið og hava tíð at bíða eftir kaffimaskinuni. Skundverður er eitt annað dømi. Hvat er betri døgurðin: At brúka tíðina til ein døgurða í tímar í ovninum, ella skundverðin í mikroovninum í ein minutt? Slankikurar er eitt triðja dømi. Tú fært tann kropp, tú ynskir, um tú drekkur okkurt pulvur í tíggju vikur. Man natúrliga langa arbeiðið ikki vísa seg at virka betur? Snarvegir svíkja!
Tó er tað ein snarvegur, vit hava fyri neyðini at taka: Jesus! Ynskja vit eina tilveru, har alt er gott og eingin neyð, deyði ella sorg er, krevur Gud, at vit elska hann og okkara medmenniskju. Hetta megnar eingin okkara. Men her er givin okkum ein snarvegur, soleiðis at vit fáa hetta paradís kortini. “Eg eri vegurin, sannleikin og lívið!”
Kanadiski presturin Carey Nieuwhof sigur: Um tú gert neyðugu íløguni í 40’unum, nýtir tú ágóðan í 50’unum. Leiðin lagar lívið! Himmalin er mín vegna snarvegin Jesus! Ímynda tær ein dag, har tú hugsar: “Eg náddi málinum, tí eg gjørdi tað neyðuga.” Lykilin er Jesus!
Um tú gert neyðugu íløguni í 40’unum, nýtir tú ágóðan í 50’unum.


text:
Sunday, May 11, 2014
Hondskriftligur íblástur
Okkurt satt man vera í uppáhaldinum um, at tú finnur tað, tú leitar eftir, í øllum førum legði eg merki til óvanliga nógvar framsýningar, sum vóru miðsavnaðar um orð og mynd nú eg var í Keypmannahavn í sambandi við framsýningina Í Norðurbryggjuni við myndum frá Steinprenti; Billedord Ordbilled. Ein av hesum framsýningum er í Kongaliga Bókasavninum, sonevnda Svarta Diamantinum - hetta er ein framúrskarandi fín framsýning, sum eg hervið viðmæli. Framsýningin eitur "101 Danske Digtere" og er miðsavnað um nakað so gamaldags sum tað hondskrivaða orðið. Hon fokuserar uppá tað skjótt útkólnaðu hondskriftina. Kenn André Stilling hevur fyriskipað og tikið stig til framsýningina, sum hann hevur hugsað eins og ein farvælfagnað til heiðurs fyri hondskriftini. Uppleggið er einfalt; 101 yrkjarar, bæði blaðungir yrkjarar, men eisini teir stóru og fínu yrkjararnar, eru bidnir um at senda inn tvær A4 síður við einum hondskrivaðum teksti við eini portrettmynd og tað hava yrkjararnir gjørt, síðurnar eru síðan rammaðar inn og hongdar upp og áskoðarin/lesarin kann ganga leingi og lesa og hyggja og uppliva hvussu høvundarnir hava loyst uppgávuna. Umframt hetta er ymiskt, sum ger formidlingina meira livand og stuttliga, m.a. hevur Peter Laugesen skrivað eina yrking á veggin og kring framsýningina standa eisini montrur við hondskrivaðum tekstum hjá áhugaverdum bókmentaligum korifeum sum Thomas Kingo og Tove Ditlevsen. Hondskriftir hava týdning sum tekin - mótsett teirri nógv meira effektivu og anonymu telduni, ber hondskriftin boð um persónin, sum hevur skrivað og hvussu hann ella hon er fyri, um røkiskap og um kreativitet og um sjálvan tekstin, sum hon myndar. Hetta er sum heild ein ómetaliga rørandi og inspirerandi framsýning. Til framsýningina er framleitt eitt vakumpakkað katalog við kúlupenni, sum bara kostar 101 krónur. Framsýningin verður hangandi inntil 26.juli í ár.
(KP)
Posted by Listin at 7:54 AM
Labels: KP, Skaldskapur


text:
Nær: Fríggjadag, 20. apríl
Tíð: kl. 15:00
Longd: 1-1½ tíma
Atgongd: ókeypis við armbandi, onnur kunnu keypa sær atgongd.
Ferðaleiðari: Petur Martin Petersen
Vit møtast á torginum við Mentanarhúsið. Fyrst verður farið eftir sandinum – um flóð/fjøra loyva hesum – heim til Gjógvará. Her verður víst á, hvar víkingartíðargarður okkara hevur ligið og fyrstu fuglfirðingarnir hava búleikast mitt í 10. øld, og sagt verður frá um útgrevsturin í 1956.
Hiðani fara vit norður til standmyndina av bíbliuumsetaranum Victor Danielsen, sum eisini eigur sína søgu, og síðani á Bug, har vit fara innar í Gamla Skúla frá 1882, har sagt verður frá skúlanum og eitt sindur um skúlasøguna. Eisini verður í stuttum nevnt um, hvat hesi hús í dag verða brúkt til.
Síðan verður farið niðan í Høvdahúsini – elstu varðveittu sethús í bygdini. Her verður søgan søgd um hesi hús og um, hvussu tey nú standa her á sínum fjórða staði.
Úr Høvdahúsunum verður farið yvir í kirkjuna. Her verður í stuttum sagt frá um kirkjusøguna í bygdini, har hendan kirkjan – bygd í 1983 – er næsta kirkjan á hesum stað. Hin fyrra var bygd í 1871
Bílegg pláss (tað er avmarkað atgongd) við at senda mail til bindifestival@gmail.com ella her


text:
Ambassadørar
Visit Faroe Islands miðjar ímóti at skapa eitt netverk við eldhugaðum og motiverandi ambassadørum, sum marknaðarføra Føroyar sum eitt stað at halda altjóða fundir, ráðstevnur, tiltøk og incentivetúrar.
Ambassador of the Faroe Islands er heitið fyri tey, sum hava lovað at arbeiða fyri at fáa eina altjóða ráðstevnu ella fund til Føroya. Ambassadørurin er stoltur av Føroyum, her teir búgva og arbeiða.
Hvat ger ein Ambassadør?
Ambassadørurin eggjar sínum virki ella felagi til at halda fundir og ráðstevnur í Føroyum, men eisini letur ambassadørurin hurðar upp fyri Visit Faroe Islands úti í heimi, so vit til dømis sleppa inn í altjóða feløg at bjóða okkum fram. Ambassadørurin deilir eisini sína vitan og royndir við aðrar Ambassdørar, og er við til at útbyggja netverkið og birtir uppundir jaliga umrøðu av øðrum profilum í netverkinum.
Ert tú ein framtíðar Ambassador of the Faroe Islands?
Ert tú limur í einum altjóða felagi ella nevnd?
Ert tú virkin í felagnum/nevndini, og hevur tú møguleika fyri at ávirka, hvar ráðstevnan ella fundurin skal vera hildin næstu ferð?
Hevur tú áhugað fyri at vera vertur?
Um ja, so kanst tú møguliga gerast ein Ambassador of the Faroe Islands. Send ein teldupost til [email protected].


text:
Facebook er ein heimasíða sum er eitt sosialt netverk, sum minnir nógv um Myspace.com, ið var nógv brúkt áðrenn Facebook. Facebook stendur í stórum vøkstri. Facebook er eitt sosialt netverk, har fólk lætt kunnu koma í samband við hvønn annan. Tað var tann tá 20-ára gamli Mark Zuckerberg (føddur 14. mai 1984 í New York, USA), sum fann uppá Facebook í 2004. Í mai 2013 hevði tænastan meira enn 1,1 milliardir aktivar brúkarar um mánaðin um allan heim.[1] Tað eru umleið ein hálv millión danskir brúkarar á Facebook.
Í 2008 og 2009 fingu nógvir føroyingar sín egna Facebook profil, og skjótt var tað eisini møguligt at nýta tað føroyska máli í skipanini sum brúkaramál, og hetta hevur veruliga sett gongd á hugin hjá føroyingum at brúka Facebook. Samstundis er talið á teimum, sum hava skift frá øðrum brúkaramáli sum td. danskt, enskt, svenskt v.fl. til at nýta sítt egna mál, alsamt vaksandi. Føroyingar hava eisini víst seg at vera skjótir at taka møguleikarnar á Facebook til sín og ikki minst, møguleikan at deila tíðindi frá ymiskum tíðindaportalum á Facebook.
Spælfyritøkan Zynga eigur fleiri av best dámdu spølunum, ið eru at finna á Facebook. Teirra millum eru FarmVille, Mafia Wars og FishVille.
Hollywood manuskripthøvundurin Aaron Sorkin (føddur 9. juni 1961 í New York, USA) hevur gjørt ein film um stovnanina av Facebook, sum ber heiti "The Social Network."
Facebook verður nógv brúkt til at deila tíðindi við onnur við at leggja leinkjur til tíðindastubba á Facebook. Hetta kann ofta gerast við at trýsta á ein "Dámar" knøtt á tíðindasíðuni ella um tíðindasíðan hevur møguleikan fyri at deila leinkjuna, so er tað ein sera lættur máti hjá fólki at deila ein tíðindastubba, sum tey halda vera áhugaverdan. Facebook verður eisini nógv brúkt til at deila tónleikafilmar, skemtifilmar, ítróttarfilmar og aðrir filmar sum liggja á YouTube. Fólk leggja eisini myndir og filmsbrot á Facebook og deila soleiðis við onnur. Til ber at velja, um bert vinir kunnu síggja myndirnar ella um øll kunnu síggja tær. Til ber at skriva í síni status linju, hvat ið ein hugsar, at bera onkur boð ella bara at siga góðan dagin o.s.fr. Onnur kunnu so gera viðmerkingar til boðini ella koyra tummilin upp, og soleiðis kunnu vinir hjá vinum fáa boðini eisini. Fleiri dømir eru um t.d. politikkarar sum hava skrivað okkurt óheppið antin á sín egna status ella sum viðmerking til status hjá onkrum øðrum, og eftirsum nógv fjølmiðlafólk eisini eru á Facebook, so fáa tey skjótt frænir av hesum og bera hetta sum tíðindi í útvarpi, sjónvarpi, bløðum ella á tíðinda heimasíðum.


text:
Kvinnuhúsið bjóðar
Ætlar tú tær at fara ella leitar tú eftir einum friðskjóli, er Kvinnuhúsið ein møguleiki. Í Kvinnuhúsinum fæst ráðgeving, vegleiðing og hjálp til sjálvhjálp. Eisini ber til at búgva á Kreppumiðstøðini í Kvinnuhúsinum eitt tíðarskeið. Børn eru vælkomin við.
Kvinnuhúsið byrjar samrøðubólkar á hvørjum ári. Í bólkinum hittast kvinnur ið hava tað til felags, at tær antin hava verið ella eru útsettar fyri harðskapi.
Kvinnuhúsið bjóðar viðtalur hjá sálarfrøðingi.
Tú ert ikki einsamøll. Hvønn dag fær Kvinnuhúsið áheitanir frá kvinnum, ið hava verið fyri ágangi likamliga, sálarliga, kynsliga og fíggjarliga.


text:
Kristin Michelsen
Kristin Michelsen (føddur 30. juli 1956 í Froðba) er ein føroyskur politikari (JF). Hann hevur bankaútbúgving og starvaðist í Sjóvinnubankanum í 1973–1978. Hann er eisini útbúgvin timburmaður og arbeiddi sum timburmaður í 1978–1984, harafturat var hann í starvi sum eykaløgreglumaður í 1981–2003 og fulltrúi hjá sýslumanninum í Suðuroy í 1984–2003. Sum ungur róði hann kapp við Suðringi. Hann er formaður í Froðbiar Sóknar Róðrarfelag.[1]
Innihaldsyvirlit
Politiska lívsleiðin[rætta | rætta wikitekst]
Hann hevur verið borgarstjóri í Tvøroyrar kommunu síðan 1. januar 2001. Hann stillaði upp til løgtingsval í 2011 og varð valdur inn á Ting við 393 atkvøðum, sum var næstmest á javnaðarlistanum. Í 2008 ynskti hann at stilla upp til løgtingsval, men tá vóru Føroyar vorðnar eitt valdømi, og summir flokkar í økjunum, ið vóru uttanfyri miðstaðarøkið, valdu tí at avmarka talið av uppstillaðum valevnum, og samstundis ynskti Javnaðarflokkurin at taka atlit til javnstøðu og landafrøði og valdi tí at uppstilla tveir menn og tvær kvinnur úr Suðuroy. Mannliga valevni úr norðaru helvt av Suðuroynni gjørdist táverandi løgmaður, Jóannes Eidesgaard, og tí var ikki pláss fyri Kristini Michelsen á listanum. Gestur Hovgaard, samfelagsfrøðingur, meinti eftir valið, at hetta var ein av orsøkunum til, at flokkurin fekk eitt vánaligt valúrslit í háborgini Suðuroy á hesum valinum.
Løgtingsnevndir 2011-15[rætta | rætta wikitekst]
- Næstformaður í Rættarnevndini
- Limur í Uttanlandsnevndini
- Er ein av løgtingsgrannskoðarunum
- Varalimur í Fíggjarnevndini og Vinnunevndini
Familja[rætta | rætta wikitekst]
Kristin er abbasonur skaldið Poul F. Joensen. Hann er sonur Vilborg og Mikkjal Michelsen. Hann er giftur við Joan N. Michelsen úr Hvalba. Saman eiga tey dóttrina Halldis Michelsen.[2]


text:
Tú skalt góðtaka treytirnar niðanfyri fyri at gerast nýggjur brúkari og fáa atgongd til tilfarið á nordeniskolen.org:
Norden i Skolen.org setir krav um, at brúkararnir vísa virðing fyri hvørjum øðrum, meðan teir eru á síðuni. Tað merkir, at tosað verður virðiliga við og um hvønn annan og syrgt verður fyri, at tónin er skikkiligur. Tað er ábyrgdin hjá læraranum at kunna næmingarnar um góðan atburð og samskifti á på Norden i Skolen.org.
Norden i Skolen.org er heimilað at strika boð, sum vit halda vera særandi ella óhóskandi, eins og Norden i Skolen tekur sær rætt til at geva vitanina um brúkaran víðari til læraran, ið er tilknýttur.
Allar upplýsingar, sum tú skrivar inn, skulu vera rættar. Tað er bannað at geva teg út fyri at vera ein annar persónur, enn tú ert.
Hóast vit alla tíðina royna at tryggja okkum, at allir upplýsingar á heimasíðuni eru rættir, eigur tú at vera varug/ur við, at Norden i skolen.org ikki átekur sær ábyrgdina av ábyrgdini, um upplýsingarnar skuldu víst seg at verið ófulfíggjaðar, óneyvar ella fyrnaðar. Burtursæð frá støðum, har tað tíðuliga verður nevnt, hevur Norden i Skolen.org ikki ábyrgdina av innihaldinum.
Allur núverandi og framtíðar upphavsrættur, vørumerki og annar skynsamur ognarrættur við tilknýti til hesa heimasíðuna, hoyrir til Norden i Skolen.org v. Foreningerne Nordens Forbund og okkara loyvisgeva. Tú fært ongan rætt til heimasíðuna umframt ein avmarkaðan rætt til at brúka heimasíðuna í samsvari við hesar treytir.
Tú kanst ikki bjóða út, selja ella víðarisenda til annan miðil nakran part av heimasíðuni ella innihaldinum. Tað er ikki loyvt at gera part av heimasíðuni til part av aðrari heimasíðu, hvørki sum leinki ella annað, uttan so at Norden i Skolen.org skrivliga hevur givið loyvi til tess. Tú kanst ikki brúka navnið hjá Norden i Skolen.org ella misbrúka brandið hjá Norden i Skolens brand á nakran hátt.
Tú mást ikki brúka hesa heimasíðuna í ólógligum ørindum. Harvið góðtekur tú, at tú ikki vilt senda, brúka, avrita, posta ella loyva sendingum, ið eru ærumeiðandi ella ósømilig, ella sum eru niðrandi, ósømiligar ella bróta frið hins einstaka. Tú góðtekur, at ikki senda sølu- ella reklamutilfar, spamm ella líknandi tilfar í nøkrum slag av hópsending, ið kunnu vera við til at órógva raksturin av heimasíðuni ella órógva nýtsluna hjá vitjanini av heimasíðuni.
Norden i Skolen.org v. Foreningerne Nordens Forbund tryggja sær rættin til altíð og uttan ávaring at kunna betra, umskipa, broyta, støðga ella steingja alla ella partar av heimasíðuni, og avmarka ella banna atgongd til síðuna.
Upplýsingarnar, sum vit fáa umvegis heimasíðuna, verða viðgjørdar í trúnaði og verða ikki latnar víðari til onnur uttan so, at tað er í tráð við okkara politikk fyri dátutrúnað ella sambært avtalu við teg.
Tú góðkennir harvið, at Norden i Skolen.org v. Foreningerne Nordens Forbund ikki kunnu hava endurgjaldsábyrgd fyri útreiðslum, krøvum, skaðum og skaðaendurgjøldum (herundir rættarligar útreiðslur), sum verða áløgd Norden i Skolen.org sum avleiðing fyri tíni misnýtslu av hesi heimasíðuni ella tínum broti á hesar treytir.
Hóast henda heimasíðan hevur leinkjur til aðrar heimasíður, so hevur Norden i Skolen.org ikki tamarhald á slíkum síðum. Norden i Skolen.org kann tí ikki átaka sær ábyrgd fyri rættleikanum ella øðrum í innihaldinum, ella fyri tryggleikanum í at brúka slíkar síður. Títt brúk av slíkum síðum er upp á egna ábyrgd.
Um tú ikki heldur hesar treytir, hevur Norden i Skolen.org møguleika fyri at forða tær atgongd til heimasíðuna og nokta fyri at geva tær loyvi aftur.
Hesar treytir kunnu broytast av Norden i Skolen.org nær tað skal vera. Títt brúk av heimasíðuni eftir slíka broyting, vísir eisini tína góðkenning av hesum broytingum.
Hesar treytir og innihaldið av heimasíðuni eru fevnd at donskum rætti og løgdøminum hjá donskum dómstólum.
Spurningar og fyrispurningar um heimasíðuna ella við tilknýti til Norden i Skolen.org, biðjast verða sendir við telduposti.
Behandling av personuppgifter
Genom att anmäla dig till Norden i Skolan så samtycker du till att vi får lagra och behandla dina personliga upplysningar. De uppgifter som du fyller i anmälningsformuläret sparas på Norden i Skolan serverutrymme.
Den information vi samlar in från dig kan användas för att:
Vi vidtar olika säkerhetsåtgärder för att skydda dina personliga uppgifter. Vi använder oss av avancerade krypteringsmetoder för att skydda känsliga uppgifter som överförs över internet. Endast medarbetare som ska uträtta ett specifikt jobb får tillgång till personligt identifierbar information. Norden i Skolan lämnar aldrig ut dina personliga uppgifter till tredje part utan ditt samtycke.
Du har rätt att ta del av alla uppgifter som berör dig. Du kan begära att få se samtliga av dina personuppgifter som vi har lagrat genom att kontakta oss på kontakt@nordeniskolen.org.
Du har rätt att få din personliga upplysningar borttagna. Du kan begära att få dina upplysningar helt raderade genom att kontakta oss på kontakt@nordeniskolen.org. Vi raderar då alla förekomster av personliga upplysningar som kan kopplas till dig.


text:
Orð: Aage Samuelsen
Lag: So ísakøld ýlir norðanættin
Týtt: Kajfinn Hammer
1. Ein gleðisang eg um Jesus syngi,
ja, Honum prísar mín sál so glað,
tí Hann meg loysti úr syndaleinkjum,
nú stevni glaður mót Sions stað.
Niðurlag: Í hesum heimi eg einki eri,
ei mikið virdur í hesi verð;
men í Guðs Himli mítt navn er skrivað,
mín borgarskapur har uppi er.
2. Ein stevnir eftir at sita ovast,
at verða sæddur á kendum stað!
Ein frelstur syndari eg nú eri,
nógv sælari eri eg við tað.
3. So mong tey royna her rík at gerast,
sum mammons trælir mong enda her;
ei gull eg eigi, men rík í Guði
mín sál nú Honum sín lovsong ber.
4. Ein strembar eftir at verða ærdur
og verða sæddur við harraborð;
eg einans ynski at fylgja Jesus
og trúfast halda meg til Hans Orð.
5. Tá deyðin kemur ein fegin ynskir
eitt eftirmæli at fáa her!
Bert eitt eg ynski, tá stund mín kemur,
at Himmalportrið mær opið er.


text:
Kvinnubólkurin í Vágum.
mentan07-03-2017 - 14:12 - Jóanis Nielsen
Altjóða kvinnudagin, mikudagin 8. mars kl. 19.00, skipar Kvinnubólkurin í Vágum fyri almennum ókeypis tiltakið í Bygdaskúlanum í Miðvági.
Evnið er: Kvinnur í Landbúnaðinum, hvussu menna vit føroyska landbúnaðin, so vit harvið gerast sjálvforsýnandi á fleiri økjum?
Lokalar kvinnur fara saman við Tróndi Leivsson at røða um evnið. Lagt er upp til at spennandi, mennandi og hugnaligt kvøld.
Sum vanligt er bæði fyrlestur, kjak og drekkamunnur á skránni.
Væl møttar
Kvinnubólkurin í Vágum.


text:
Ja, Felagið, eitir tað. Hvørki meir ella minni enn bara Felagið. Formaður er Amariel Norðoy og skrivari er Eyðun Waagstein. Limirnir eru fjúrtan, tað sigur Kvæði felagsmanna, har hvør fekk sítt ørindi. Nýggjastu eru Terje og eg. Myndina omanfyri tók Eyðun í Listaskálanum, har vit møttust leygardagin klokkan trý.
Arkitekturin, J.P. Gregoriussen, Palle, var boðin at greiða frá um Thomas Arge (1942-1978), sum hann kendi væl, og so um Listaskálan og byggilist runt um í landinum. Tommy, kallaðu tey listamannin. Palle reisti spurningin, um ikki Tommy mundi brenna alla menniskjansliga og listarliga orku við so stórari ferð, at árini kundi ikki blíva fleiri enn 35. Longu tá var alt krútið brúkt og hann orkaði ikki meir. Framsýningin við 47 málningum undir heitinum Evnið í litinum - Farvens stof er opin í Listaskálanum fram til 6. apríl.
Amariel kendi lærararnar hjá Tommy, og greiddi frá um teirra undirvísing og um flatar og komposisjón í málningum hjá Tommy frá mitt í trýssunum.
Amariel greiddi frá um onkrar av mátunum hjá Tommy at mála. Eins og amerikanski Jackson Pollock (1912-1956) fylti Tommy máling í blikk, sum hann holaði, og so stroyddi á løriftið eftir eini strangari skipan.
So fóru vit út til formannin, har Axel Lützhøft hevði borðreitt við stoktum lambstjógvi. Her havi eg avmyndað meistarakokkin á Sjómannadegnum í Klaksvík í fjør, tá hann grillaði tann leskiligasta tunfisk.
Úti i Lambagerði er ferð á í listahjallaranum hjá Amariel. Her stendur skutarin, stereoanleggið, bluesgittarin, bøkurnar og so allir málningarnir í gerð.
Amariel er produktivur og arbeiðir í løtuni við málningum til framsýning í Klaksvík, har sólarmyrkingin eisini hevur rakt Norðan.
So fara vit borðs í erva, har Føroya besta og mest representativa málningaframsýning hongur á stovuvegginum. Afturvið felagssangi vóru røður hildnar millum rættirnar. Petur sýndi fram eina loftmynd av Havnini í 1958, og læs ein sólarmyrkingarheilsan frá Williami, ið var burturstaddur. Ein annar William, hann við eftirnavninum Heinesen, var evnið í næsta lesturi, sum var brævaskifti við hjúnini Mikines, tá Listaskálin læt upp í 1970. Terje læs síðani úr Brún og Brá (1979), har Frida Zachariassen (1912-1992) sigur frá, hvussu hon upplivdi fremmanda býin í løgum og hæddum, tá hon ellivu ára gomul fyrstu ferð kom til Havnar.
Eyðun Johannessen læs úr endurminningum um Sjónleikarhúsið og loyniliga lívið undir gólvbrettunum, tá bretar vóru har undir krígnum. Tað var ikki óinteressant fyri ein forvitnan smádrong í Havn, heldur ikki, tá ein genta, sum æt Nancy, var við. Endurminningarnar verða við í minnisriti hjá Havnar Sjónleikarfelag, ið kemur út næsta ár, tá felagið fyllir hálvfems. Og so lata vit myndatólið hvíla, tí nú bleiv annað og álvarsligari at tosa um - í Felag. Takk fyri hesa ferð!


text:
Í dag klokkan fimm vórðu virðislønir M.A. Jacobsens handaðar. Á hvørjum ári verða tær handaðar. Á hvørjum ári sita vit spent og bíða til vit fáa at vita, hvør fær hesar gomlu og ógvuliga týdningarmiklu virðislønir. Fagrar bókmentir Mentanarvirðisløn M.A. Jacobsen fyri fagrar bókmentir 2013 varð latin Katrini Ottarsdóttir fyri yrkingarsavnið “Eru koparrør í himmiríki”. […]
Í næstum gevur Sprotin út nýtt yrkingasavn eftir Oddfríð Marna Rasmussen. Savnið hevur fingið heitið Eg eri næstur. Her er fyrsta stakyrkingin úr savninum, sum væntandi kemur út um ein mánað. Eg kundi hugsað mær at fingið mína egnu grøv at hildið Eg kundi hugsað mær at fingið mína egnu grøv at […]
Hesin listin við útsøgnum er til lesarar og rithøvundar at máta sín listarliga smakkisans. Útsøgninrnar, ið verða valdar, kunnu setast saman til ein endaligan smakk um tann góða rithøvundin, listafatan, mál í skaldskapi, stíl, tekstsins endamál og veruleika. Vel fýra av fylgjandi útsøgnum 1: Tann góði rithøvundurin er hann, ið hevur vant seg […]
Á miðrókini Undir mær bládýpi, urðin, beinasor – møðini rindi á rókarknasa – yvir mær eggin, meitilt berg. Orð títt lesningur mín. Hangi í lofti, kreptir armar, storknaður sveitti á brýr – skøvutir skøvningar, lógvar í lepum. Orð títt lesningur mín. Ørmaktað eyguni, blóðið tysur – bjargabruni, í erva har – ovast upp – […]


text:
Út ella heim at granska?
Hevur tú hug at koma heim til Føroya at granska, ella hevur tú hug at vinna tær nýggjar førleikar úti í heimi? Uttan mun til hvar tú ert í tíni yrkisleið sum granskari, og uttan mun til hvar í heiminum tú ert, so eru ríkir møguleikar fyri førleika- og yrkismenning í PEOPLE skipanini.
Býrt tú í einum europeiskum landi, so er møguleiki at flyta til eitt annað europeiskt land at granska ella til eitt land uttanfyri Europa. Møguleiki er eisini at koma til Føroya og Europa, um tú býrt í einum landi uttanfyri ES.
14. mars verða tey síðstu útboðini í PEOPLE skipanini væntandi almannakunngjørd. Umsóknarfreistin verður væntandi 14. august kl. 17:00 (lokal tíð í Brússel).
Treytin fyri at søkja er, at tú hevur lokað ph.d. lestur ella hevur fýra ára fulltíðar starvsroyndir innan gransking.
Stutt um møguleikarnar:
Intra European Fellowship (IEF): Stuðul til at flyta millum lond í Europa.
Longd: 12-24 mðr.
Lyklaorð: nýggir og/ella framhaldandi førleikar (new and complementary skills), altjóða flytføri, skrá fyri persónliga yrkismenning.
International Incoming Fellowship (IIF): Stuðul til at flyta til Europa úr einum triðjalandi (t.d. USA, Australia, New Zealandi). Sannlíkindini fyri at fáa stuðul eru størri, jú drúgvari royndir umsøkjarin hevur.
Longd: 12-24 mðr.
Lyklaorð: vitanarflutningur (transfer of knowledge), altjóða samstarv, yrkismenning.
International Outgoing Fellowship (IOF): Stuðul til at flyta til eitt triðjaland (t.d.USA, Australia, New Zealand) úr Europa. Sannlíkindini fyri at fáa stuðul eru størri, jú drúgvari royndir umsøkjarin hevur.
Longd: 12-24 mðr. úti í heimi og 12 mðr. heima aftur í Europa.
Lyklaorð: yrkismenning, royndir við samstarvi millum stovnar, royndir við tvørfaklingum samstarvi.
Spurningar kunnu stílast til John D. Olsen á 567802 ella john@gransking.fo


text:
Pall Finnur Pall Eg Fari Min Egna Veg chords
Highlighted Show chord diagrams
Chords used in this song: EADGBE [G] 320033 [C] x32010 [D] xx0232 [Em] 022000 [D/F#] 2x0232 ella 2x0033 [G] [C] Eg sigi sum taš er, sjįlvt um taš fer [G] [D] at rakaš beinrakt ķ teg [G] [C] vilt tu heldur hoyra okkurt annaš [G] so er onki at gera viš taš [D] [G] her mķtt ber-mannaš lag [G] Eitt lag um stųšuna ķ dag [C] um at vit ųll eru lķka glaš [G] [D] og vaska hendur ķ blóš [G] róp versgóš [C] įšrenn glóšin er slókna [G] og fręgini tey [D] [G] => [G] [D/F#] gev męr blóš uppį breyš [Em] [C] Eg fari mķn egna veg [D] man fara at lagaš seg [G] eg vil heldur hava friš [D/F#] [Em] taš er eitt verri skyl [C] tį iš fuglurin fleyg [G] bleiv reyvin reyš [D] taš er okey [G] taš er okey [G] Legg teg [C] legg teg [G] [D] ķ ein dag taš er alt sum beųst [G] so at regniš [C] regniš [G] [D] [G] => [G] [D/F#] kann skola burt alt taš sum er gjųrt Chorus Eg fari mķn egna veg, man fara at lagaš seg, eg vil heldur hava friš, taš er eitt verri skyl, tį iš fuglurin fleyg, bleiv reyvin reyš, taš er okey, taš er okey Ja eg vil heldur hava friš, vil heldur hava friš, taš er okey, taš er okey, eg vil heldur hava friš, eg vil heldur hava friš, heldur hava friš, eg fari mķn egna veg, man fara at lagaš seg, eg vil heldur hava friš, taš er eitt verri skyl, tį iš fuglurin fleyg, bleiv reyvin reyš, taš er okey, taš er okey.


text:
Fyrradagin áttu Stax og Booker T & The MG's innivist í tónleikaliga jólakalendaranum, og í dag eiga Motown og The Funk Brothers tørn.
Meðan Stax umboðaði rátt og spartanskt suðurstatssoul, umboðaði Motown norðuri í Detroit soul við meira "sofistikeraðum" útsetingum og orkestreringum. Hetta hevur í hvussu so er verið generella fatanin. Ein ítøkilig og generaliserandi útlegging av hesum kundi verið: "Stax = blásarar og Motown = strúkarar".
Har Stax m.a. hevði Booker T & The MG's sum húsorkestur, hevði Motown eitt kollektiv av tónleikarum, ið gingu undir heitinum The Funk Brothers. Avgerðandi munurin var, at Booker T & The MG's vóru eitt navn í sjálvum sær, meðan tónleikararnir í The Funk Brothers vóru anonymir heilt frá byrjanini í 1959 og inntil fyrst í 70'unum. Tað var ikki fyrrenn í 1971, at Motown fór undir at kreditera tónleikarar á plátuhúsum. Fyrsta plátan við tónleikaracredits var What's Going On hjá Marvin Gaye.
Eitt jólalag, ið seinni er krediterað til sjálvar The Funk Brothers, er niðanfyristandandi instrumentala tulkingin av 'Winter Wonderland'. Lagið finst nú á døgum á ymsum Motown jólasavnsplátum, eitt nú A Classic Motown Christmas frá 2014. Motown so líkt er tað upprunaliga útgivið undir meira dulnevndum umstøðum. Í øllum førum tykist tað ógjørligt at finna útav hvør spælir á tí, og útgávuárið er somuleiðis ivasamt. Sumt bendir á 1965, men helst er tað nýggjari. Sí annars meira um søguna hjá The Funk Brothers í heimildarfilminum Standing In The Shadows of Motown frá 2002.
Hvussu enn er og ikki; The Funk Brothers við 'Winter Wonderland'. Hóast vit lítið og einki vita um søguna handan lagið, er ljódligi samleikin eyðsýndur. Hetta er Motown jól!


text:
Altjóða skjótikapping í Toŕshavn um vikuskifti
ítróttur22-07-2017 - 14:51 - Jóanis Albert Nielsen
Hetta vikuskiftið heldur Veiðifelagið Byrsumúla kappingina Tórshamar Open fyri aðru ferð.
Hetta er ein altjóða skjótikapping, har kappast verður í bæði skeet og trap, og var fyrstu ferð hildin í fjør.
Tá vann Alex Johannesen úr Føroyum (Sunda Byrsufelag) í greinini trap, og Emil Kjeldgaard úr Danmark (Jetsmark Sogn Jagtforening) í greinini skeet.
Í ár eru 23 luttakandi; 12 ið skjóta trap, og 11 ið skjóta skeet.
Í ár eru luttakandi frá Føroyum og Íslandi.
Øll er sjálvandi vælkomin at hyggja.
Skrá fyri vikuskiftið:
Leygardagin 22. juli
Kl. 09:30 uppmøting
Kl. 10:00 vælkomin og frágreiðing frá kappingarleiðarum
Kl. 10:10 byrja verður at skjóta (75 dúgvur)
Kl. 14:00 (umleið) fyrsti dagur liðugur, upprudding
Kl. 16:00 grill við skjótibreyitna á Sandvíkum
Sunnudagin 23. juli
Kl. 12:30 uppmøting
Kl. 13:00 byrja verður at skjóta (50 dúgvur)
Kl. 15:00 (umleið) byrja verður at skjóta finalur í A bólki
Kl. 16:00 (umleið) byrja verður at skjóta finalur í meistara bólki
Kl. 17:00 (umleið) kapping liðug, upprudding og handan av vinningum


text:
‘Omma, omma kom og síggj, sólin skínur í tínum kamari!’ hugsa tær eina slíka morgunheilsan. Mínar sólstrálur skína hvønn morgun. ‘Omma, omma nú er tað summar’..nei góði tað er vár…’ja. men tað var vár í gjár!’ …í dag hevur Herbert hildið frí, ein frídag saman við ommu. Fyrst fóru vit í skúla, so í Norðurlandahúsið á framsýning, síðani á bókasavnið og seinast í SMS. Burgerking var málið, men har var ein heilur skúlaflokkur í bíðirøð undan okkum, so tað droppaðu vit.
Í Hoydølum njóta vit eisini hvørja góða løtu, hvat skula vit í Marknagili, tá ið vit hava so góðar barakkir við bólkarúmi uttanfyri?


text:
Orð: Ókend/ur
Lag: Ludwig van Beethoven
Týtt úr svenskum: Árni av Reyni
Upprunaheiti: Gud är min hamn
1. Gud er mín havn, mítt skjól í neyð og vanda.
Stórt er hans navn, tað skal um ævir standa.
:,: Og jørð og himmal eru hans. :,:
2. Meg leiðir Gud ta tíð, á fold eg livi.
Alt mítt, hvønn lut, mær Harrin hevur givið.
:,: Tí jørð og himmal eru hans. :,:
Orð: David L. Clifford
Lag: Jens Guttesen
Týtt: Árni av Reyni
Upprunaheiti: My presence shall go with thee
Við tína lið eg eri,
eg hvílu veiti tær.
Mín máttur í tær veri
ein hjálp, er royndin nær.
Mín friður tíni sál ger væl,
tú náði ríka fær;
mín kærleik sjá – eg verða skal
í øllum alt hjá tær.
Orð og lag: J.H. Stringer
Týtt: Árni av Reyni
Upprunaheiti: Hun fik vand af Jesus
1. Vatn gav Jesus henni,
sum søkti heimsins brunn,
og hon drakk av keldu
frá Harranum.
Hon sælan frið kendi
og øðrum bendi
tá til Harran Jesus
at drekka lívsins vatn.
2. Vatn tær Jesus gevur,
tær nýtst ei heimsins brunn,
drekk av lívsins keldu
frá Harranum.
Tú reinu flóð finnur
og frelsu vinnur,
um tú fert til Jesus
og drekkur lívsins vatn!
Lag: Giovanni Pierluigi da Palestrina
Týtt úr enskum: Árni av Reyni
Upprunaheiti: The strife is o’er
1. Endað er stríð og málið nátt;
sigurin veitti lív og mátt;
fagnaðarsongur tónar hátt.
Halleluja!
2. Svikafult leikti deyðans vøld,
syndraði Kristus vándu fjøld;
prísið tí honum øld um øld.
Halleluja!
3. Sigrað varð grøv, burt sorgin svann;
Kristus reis upp – á deyða vann;
heiður og dýrd nú fái hann!
Halleluja!
4. Myrkursins vald hann feldi brátt,
opnaði leið mót Himli hátt;
syngið um megi hans og mátt.
Halleluja!
5. Harri, tú leið á døpru stund;
vit fingu frið í lív og lund
– prísa tær hátt av hjartans grund.
Halleluja!
Amen.
Orð: John Milton
Lag 1: John Antes
Lag 2: Arthur Seymour Sullivan
Týtt: Árni av Reyni
Upprunaheiti: Let us with a gladsome mind
1. Kom, hvør sál, syng fagnaðarsong
til vár Harra, Gud og Kong.
Niðurlag: Skjól hann er mót myrku vøld,
trúføst verja øld um øld.
2. Latið okkum boða her
Drottin, sum av øllum ber.
3. Skaparverk hans ljómar hátt,
boðar okkum miklan mátt.
4. Og hann kennir vára neyð,
veitir okkum dagligt breyð.
5. Trygt hann varðar síni børn,
verjir, tá ið leikar ódn.
6. Syng, hvør sál, tí fagnaðarsong
til vár Harra, Gud og Kong.
Orð: Ókendur
Lag: Adrian Valerius
Týtt: Árni av Reyni
Vit biðja teg, Harri, at signa títt fylgi,
tú veitir oss syndugum mátt tín á jørð.
Lat náðisól rísa, veg teim øllum vísa,
ið burtur eru vilst, úr vanda tey før.
Tú leiðir oss, Harri, at lindini reinu,
tú ljósið títt kveikir við himnanna stól.
Um kámt er á vegi, brátt lýsir av degi,
tú breiðir út tín favn og veitir oss skjól.
Vit takka tær, Harri, tú lívgar og grøðir
og verjir í ódnum títt fylgi hvørt stig,
úr fjøtrum og bondum nú loyst av tínum hondum,
tín hjálp er okkum nær, á Gud, veit oss frið.
Veit oss tín frið.
Orð og lag: Andraé Crouch
Týtt: Árni av Reyni
1. Harri, lat meg hátt
fyri verk tíni takka tær.
Verk, sum undurfult sýna
miskunn tína móti mær.
Tann ljómur, einglaskarar birta,
ei lýsa kann mítt takksemi.
Mítt lív og tað,
sum ævigt veitist mær,
tað kemur alt frá tær.
Niðurlag: :,: Øll dýrd veri Harrans, :,:
øll dýrd veri Harrans
fyri verk hansara.
Hann við blóði meg frelsti,
hann við megi meg reisti,
øll dýrd veri Harrans
fyri verk hansara.
2. Áh, at mítt lív á fold
ber boð um ríku náðina;
birt tú í mær lov og tøkk,
leið meg út á Golgata.
Hann við blóði meg frelsti,
hann við megi meg reisti.
Øll dýrd veri Harrans
fyri verk hansara.


text:
Nólsoy
Nólsoy er ein av smáu oyggjunum í Føroyum, 10 km² til víddar, og liggur stutt eystan fyri høvuðsstaðin Tórshavn. Hóast Nólsoy er 371 metrar høg, so er hon tann lægsta av øllum 18 oyggjunum í Føroyum. Í 2004 kom Nólsoyggin uppí Tórshavnar kommunu eftir at hava verið sjálvstøðug kommuna. Tó at eingin býráðslimur er nólsoyingur er ein fólkavald staðbundin nevnd mannað við nólsoyingum, sum ráðgevur býráðnum í málum, sum viðkoma nólsoyingum og Nólsoynni. Fólkatalið í oynni, tá ið tað var størst (1970), var um 350, men sum í øllum teimum smáu oyggjunum er tað minkað, og í 2014 búgva umleið 220 fólk í Nólsoy.
Í sanginum hjá Hans Andreasi Djurhuus Lítið yvir Føroyaland tekur hann soleiðis til: Nólsoy ryggin úr sær spennir, stendur stinn - so long og mjá, verjir fyri Havnarvág. So einfalda og sigandi lýsing kann bert eitt skald gera. Vit fáa at vita, hvussu oyggin sær út, og hvønn týdning hon hevur fyri høvuðsstaðin Tórshavn. Um oyggin ikki var, so var Tórshavn ikki høvuðsstaður Føroya.
Um ár 1400 er navnið á oynni skrivað Nors-oy, og málfrøðingar halda navnið hava fornnorrønan uppruna í týdninginum tann smala ella mjáa oyggin. Serliga mjá og lág er hon, har bygdin liggur. Ja, tá ódnarveður er eystaneftir, hendir tað seg, at tað brýtur tvørtur um tað lægsta. Mitt í bygdini, har oyggin er smalast, var inntil 1984 Holið. Hol kom í oynna umleið 1900, tá lendið byrjaði at máast undan av veðri og sjógvi. Fyrrapartin mánadagin 4. oktober 1984 var so nógv máað undan, at holið datt saman. Í dag er fótbóltsvøllur, har Holið var.
Innihaldsyvirlit
Vitin á Borðuni[rætta | rætta wikitekst]
Í 1893 bygdi danska Farvandsvæsenet vita syðst á Nólsoy, og hann er tann størsti í danska kongaríkinum. Vitin á Borðuni varð bygdur í 1893.
Vitameistarar í tíðarrøð[rætta | rætta wikitekst]
- E.P. Sonne, 1893 - 1895
- Eduard Vilhelm Ferdinand Schønfeldt, 1895 - 1903
- L.C. Larsen, 1903 - 1909
- Christoffer Larsen, 1909 - 1917
- Dánial Olsen, 1917 - 1940
- Anders Hansen, 1940 -1945
- Jens Pauli Hansen, 1945 - 1948
- Johan Djurhuus, 1948 - 1954
- Jákup Nielsen, 1954 - 1970
- Elias Lið, 1970 - 1979
- Leon Heinesen, 1979 1982, tá starvið var niðurlagt. [1]
Djóralív[rætta | rætta wikitekst]
Drunnhvítastovnurin í Nólsoy er eitt náttúruvirði í heimsflokki, tí talan er um heimsins størsta drunnhvítabøli. Í juli og august 2012 vórðu drunnhvítar taldir í Urðini í Nólsoy. Økið var 106 000 m2. Hetta er fyrstu ferð, ein tílík teljing verður gjørd í Føroyum. Drunnhvíti býr í holum og undir steinum og kann tí ikki teljast beinleiðis. Náttúrugripasavnið, sum hevur gjørt teljingar av drunnhvíta í Nólsoy, hevur mett, at umleið 50 túsund pør av drunnhvíta eiga í Nólsoy. Harumframt eru umleið 30 túsund pør av lunda.
Nólsoy hevur eisini fyrsta staðfesta villstovnin av vanligum froski í Føroyum.
Myndasavn[rætta | rætta wikitekst]
Keldur[rætta | rætta wikitekst]
- ↑ Bók: Egon Hansen: Nólsoy søgubrot og fólk
Slóðir úteftir[rætta | rætta wikitekst]


text:
Kyndil - StÍF
Avgerandi, harður og spennandi dystur á Skála í dag kl 16
Hondbóltsspenningurin kann næstan ikki gerast størri enn hann er í dag.
Kyndil møtir strandingum á 3. sinni hetta kappingarárið, og hóast fyrru dystirnir endaðu við sigri til Kyndil, er einki givið frammanundan móti strandingum. Ein sigur er tó alneyðugur, um vit skulu halda áframm í spælinum um finaluplássini.
Í Vestmanna spæla VÍF og KÍF, sum á 2. og 3. plássi eru kappingarneytar Kyndils um seinasta finaluplássi, nú flestu rokna H71 at hava tryggja sær annað finaluplássi.Aftur


text:
1130 HAVA
MELDA SEG TIL ROYKIÁTAKIÐ HJÁ FÓLKAHEILSURÁÐNUM OG TRÝSTIÐ Á AMBÆTARARNAR
ER SERA STÓRT:
Átakið hjá Fólkaheilsuráðnum hevur fingið so góða undirtøku, at ilt er at fylgja við hjá okkum á teirri tøkniligu síðuni, tá ambætararnir ikki hava klárað trýstið. Eini 1130 fólk hava meldað seg til roykiátakið. Vit vóna, at tøkniligu trupulleikarnir verða loystir í vikuskiftinum. Vit biðja luttakararnar um umbering og fara at gera okkara besta. Tó, tað eru ikki øll, ið hava verið rakt, men tað hevur skapað nakað av óreglusemi í veitingini.
Roykiátak hevur havt so stóra vælvild millum fólkið, at ambætararnir ikki hava klárað trýstið.
Fólkaheilsuráðið heitir á øll, sum hava melda seg til, um at vera tolin, tá tað helst fer at taka vikuskiftið at fáa hetta í rætt lag.
Tað var undan jólum, at Fólkaheilsuráðið fór undir átakið at bjóða roykjarum at melda seg til henda nýggja háttin at sleppa av við heilsuskaðiliga óvanan. Hátturin er, at X-roykjarin fær stimbrandi sms-boð yvir fartelefonina. X-roykjarin fær eini sms boð dagliga við einum stuttum hjálpandi boðskapi, sum stuðlar honum í at halda fast við sína avgerð. Hetta røkkur yvir tríggjar mánaðir, har boðini koma hvønn dag fyrstu fýra vikurnar og einaferð um vikuna restina av tíðini. Góðar royndir hava verið við hesum háttinum í útlandinum.
Sum sagt, fleiri enn 1100 hava nú meldað seg til skipanina, sum er púra ókeypis. Fólkaheilsuráðið er sera væl nøgt við, at so mong hava tikið undir við hesum átakinum, og vísir á, at enn ber til at vera við.
Vit
rokna við at eini 600 fara at koma á mál við sínum ætlanum hesa ferð. Sostatt
skuldi átakið fingið tølini fyri roykjarar at farið niður við einum tveimum
prosentum.
Fólk kunnu framvegis melda seg til hetta komandi hálva árið. Tú kanst byrja nær tað skal vera.
Melda til við at senda eitt sms við tekstinum “gevst” til 1919
www.folkaheilsa.fo


text:
Påls butikk er í løtuni á turne í Norra og fara víðari kring heimin við fløguni «Inn i sammenhengen» ið var útgivin 26. januar í 2018. Konsertin ið verður á Reinsaríinum 1. mars er fyrsti møguleiki, at hoyra bólkin í Føroyum.
Hjartamálið hjá Påls butikk er, at venda og snara rokkinum so at hann gerst spontanur og ópussaður. Hetta er fyri, at fylla eitt tómrúm í norskum rokki, nevniliga : kontemporæran rokk.
Teir hava givið tvær fløgur og eina EP út síðan teir byrjaðu í 2015. Eisini hava teir fingið nógv góð ummælir runt í Norra, til dømis frá GAFFA :
«Påls butikk klarer å mane opp en stemning som gir deg et smil om munnen og lyst til å danse
litt der du sitter under pleddet i sofaen din. Dette vil utvilsomt gjøre dem til et populært liveband.»
Evig Lyttar 25.10.16
GAFFA anbefaler å se Påls butikk på Øyafestivalens klubbdag (07.08.17)
Tiltakið byrjar kl.20.00 og atgongumerkjuni kosta 100 kr.


text:
Sjúkrakassagrunnurin
Granskingarráðið fekk í 2014 ábyrgdina av at umsita og útluta peningin., ið sjúkrakassarnir kring landið áttu, tá teir vórðu avtiknir fyri nøkrum árum síðani.
Til ber at søkja stuðul til átøk og verkætlanir, sum kunnu menna heilsuøkið í Føroyum, men sum ikki eru ein partur av rakstrinum av heilsuverkinum annars.
Høvuðsøki 1
Stuðul til upplýsandi og mennandi tiltøk umframt kanningarverkætlanir á heilsuøkinum.
Føroysk áhugafeløg, ið umboða fólk, sum bera brek og feløg innan eldraøkið, sjúklingafeløg og fakfeløg, kunnu søkja um stuðul til upplýsandi og mennandi tiltøk, sum kunnu menna heilsuøkið í Føroyum.
Les meira í vinstra bredda.
Høvuðsøki 2
Stuðul til gransking og menning á heilsuøkinum.
Granskarar kunnu saman við stovni í Føroyum søkja um stuðul til gransking og menning innan fimm raðfest heilsuøkir, har t.d. epidemiologi og ílegugransking kunnu innganga í hvørt einstakt øki, eins og t.d. menning av nýggjum tilgongdum, skipanum ella tænastum.
Stuðul kann veitast til smærri verkætlanir, samstarvsverkætlanir, ph.d.verkætlanir og post.doc. verkætlanir innan raðfestu økini.
Les meira í vinstra bredda.
Høvuðsøki 3
Stuðul til at menna gransking á ella í samstarvi millum Fróðskaparsetur Føroya og Sjúkrahúsverkið og møguliga aðrar viðkomandi føroyskar stovnar fyri at menna heilsuøkið í Føroyum.
Stuðul verður latin til at menna gransking á ella í samstarvi millum Fróðskaparsetrið og Sjúkrahúsverkið og møguliga aðrar viðkomandi føroyskar stovnar á trimum raðfestum heilsuøkjum. Avtala verður gjørd við viðkomandi stovn/ar.
Les meira í vinstra bredda


text:
Starv í Trygd
Umleið 25 starvsfólk starvast í Trygd, og vit leggja stóran dent á at gagnnýta styrkirnar hjá hvørjum einstøkum starvsfólki til fulnar. Gerandisdagurin í Trygd er merktur av samstarvi og hjálpsemi, og vit raðfesta at varðveita og menna eitt gott samanhald og eitt jaligt arbeiðsumhvørvi.
Leys størv
Umsókn av tínum eintingum
Tú ert vælkomin at senda okkum eina umsókn, hóast einki leyst starv er at søkja.
- Send tína umsókn og lívsrensl (c.v.) til hr@trygd.fo. Um hóskandi starvsmøguleikar stinga seg upp, seta vit okkum í samband við teg.


text:
21. Mai 2018
FSF: Gestur í FSF Varpinum hesaferð er Oddbjørn Joensen, og hann væntar fimm sera spennandi dystir í Betri Deildini hjá monnum mánadagin...
20. Mai 2018
Fyrr í kvøld fekk MRCC støðin í Havn eina fráboðan um, at ein maður hevði gingið seg fastan í fjøllunum omanfyri Múla. Tyrlan bleiv boðsend...
20. Mai 2018
Grótbáturin Ragnhild fekk í kvøld motortrupuleikar tá ið báturin var inni á Skálafjørðinum. MRCC støðin í Havn sendi rescue Lív at hjálpa bátinum til lands...
20. Mai 2018
Í dag súkklaðu Team Rynkeby fólkið úr Havn til Vestmannar, haðani gekk leiðin til Gásadals.Myndamaður okkara tók hesar myndirnar, tá í súkklararnir vóru ávegis...
20. Mai 2018
Tróndur í Gøtu hevur sett kós móti Norra, teir skulu landa í Vedde, sum er um Ålesund-leiðina.Tróndur hevur 2.500 tons av svartkjafti, teir verða...
20. Mai 2018
Andrass vann vann silvur í DM Í brennandi sól bleiv kappast í SprintTriathlon ídag.Tað bleiv til eitt flott 2. pláss til Andrass Joensen,...
20. Mai 2018
Tað roynist illa við kyrru í Mykinesi - Jósup hevur ikki silgt síðan hósdagin, tí ókyrt er í Mykinesi.Tað plaga at vera heilt nógv...
20. Mai 2018
Myndirnar siga alt, heilt fantastiskt má sigast, ein fær eina kenslu av at hettar er ein stemningsmynd við onkra suðurlendska lagunu, men nei, hettar...
20. Mai 2018
Klokkan 12:42 í gjár fekk MRCC støðin í Havn eina fráboðan úr Suðuroynni, at neyðugt var at fáa flutt ein persón av oynni og norð...
20. Mai 2018
Finn Føroya bestFinn Føroya besta Panna fótbóltsleikara Mentanarnáttina! Panna er eitt fótbóltsspæl, ið er við at vinna seg fram kring...
20. Mai 2018
folkakirkjan.fo skrivar: Ynski hevur í nógv ár verið millum fólk í Funningsfirði um at fáa eitt veruligt bønhús. Tó at peningur er...
19. Mai 2018
Eftir at flogfarið hjá Atlantic Airways hevði flogið útvið ein tíma yvir Føroyum, batnaði veðrið eitt sindur, RC459 lendi beint eftir midnátt.Tað hevur verið fitt...
19. Mai 2018
Tað er mestsum vorðið siðvenja, at Siloakórið í Fuglafirði býður til konsert hesa ársins tíð, áðrenn farið verður í summarfrí. Í ár...
19. Mai 2018
Miðvingar hava verið og slept hornaseyðum í Ryggskor í dag. Teir fóru avstað kl. 5 í morgun, tí sagt var frá regni seinnapartin, teir...
19. Mai 2018
Konsert við Magna Christiansen verður í biosalinum á Strondum 2 hvítusunnudag kl 16.Magni syngur andaligar og country sangir.Kostnaður : 150 kr – kaffi og...
19. Mai 2018
Hvítusunnudag, 20.05 kl. 11.00 verður dópsguðstænasta í Vestmanna kirkju. Øll børn, sum eru doypt síðan Dópsgávan fór at virka, fáa ársgávuna. Marjun...
19. Mai 2018
Arbeiðarafeløgini og Føroya Arbeiðsgevarafelag hava í kvøld gjørt semju um nýggjan sáttmála, sum m.a. merkir, at arbeiðsfólk fáa meiri løn, hægri viðbót fyri starvsaldur, ásetingar...
19. Mai 2018
Sunnukvøldið 27 maj kl 20, verður konsert í Kelduni, við Purple Hulls og Blátt Gras. Atgongumerkið a 150 kr, kunnu keypast við dyrnar frá...
19. Mai 2018
Fyri løtu síðan tók ein hvirla ein húsvogn og bilin sum húsvognurin var fastur í, óhappið hendi beint við brúnnað í Kollfjarðadali.Húsvognurin liggur tvørur...
19. Mai 2018
Hvítusunnudag, Miðvágur kl 11, David Johannesen Talvan gongur til frama fyri Føroyska Bíbliufelagið. Í øllum kirkjunum í Vága...
19. Mai 2018
Tað verður mánakvøldið 2. Hvítusunnudag 21. mai kl. 20.00, at Vestmanna Sangkór fer at hava árligu várkonsertina í Vestmanna Kirkju Á skránni...
19. Mai 2018
Eftir ætlan skuldu 7 flogfør avgreiðast um Vága Floghavn í dag, men SAS hevur avlýst bæði komu- og fráferðina.Seinasta flogfarið hjá Atlantic Airways, sum...
19. Mai 2018
Fyrireikingarnar hjá Team Rynkeby Føroyar súkklarunum eru í hæddini, og um í vikuskiftinum verður súkkla alla dagarnar. Leygardagin verður súkkla í Suðuroynni...
19. Mai 2018
Arctic Viking hevur gjørt ein góðan rækjutúr, teir hava roynt eystur ímóti Novaja Zemja á umleið 75N.Arctic Viking landar í Kåravika, teir hava fult...
19. Mai 2018
Trolarin Stelkur kom á Sørvág í gjár, tí teir høvdu trupulleikar við trolspølunum, teir fingu loyst trupulleikarnar á Sørvági, og eru teir aftur á...
19. Mai 2018
Eysturbúgvin og Vesturbúgvin landaðu gulllaks á Toftum í gjár, tilsamans høvdu teir 250 tons. Teir byrjaðu túrin norðanfyri, men fóru seinni at royna vestur...
19. Mai 2018
Tummas T. er í Norra við 1.500 tonsum av svartkjafti, sum teir landa har yviri, Tummas T. hevur roynt sunnast í føroyskum sjógvi. ...
18. Mai 2018
Í morgun var brúðarvígsla á Trælanípu, tað vóru tveir útlendingar í gingu saman í hjúnarband. Tað er fyrstuferð at brúðarvígsla er á Trælanípuni.Myndirnar eru frá...
18. Mai 2018
Tað vóru í kvøld 2,4 mió kr. at spæla um í Gekkinum. Heldigi Gekkaspælarin ið slapp ígjøgnum við fullari plátu var Jan Hjaltalin Olsen, tað...
18. Mai 2018
Hetta vóru í øllum førum lyftini, ið vórðu lovað, áðrenn valið. Føgur orð um, at nú skuldu vit fáa eina “marknaðargrundaða” skipan, har øll...
18. Mai 2018
Í kjalarvørrinum av at áhugafelagið Frítt Val, ið arbeiðir fyri fríari fosturtøku í Føroyum, ætlar at stovna seg sum eitt felag, so meta vit,...
18. Mai 2018
Nú kunnu kundar hjá telefelagnum Hey geva burtur av sínum data til onnur. Hey hevur nevniliga ment eina nýggja tænastu ið fyri fyrstu ferð...
18. Mai 2018
Línuskipið EIVIND siglir heim undan Íslandi, teir koma á Kollafjørð fyrrapartin í morgin, sigur skiparin Jan Vang. Teir fóru avstað 27 mars...
18. Mai 2018
Eg gjørdist bilsin, tá eg hoyrdi samrøðuna við Høgna Hoydal, landsstýrismann í fiskivinnumálum, í útvarpinum á miðdegi mánadagin. -Eg skilji...
18. Mai 2018
Hvítusunnudag 20. mai kl. 17:00 verður Ebbu-virðislønin handað á fyrsta sinni. Virðislønin ber navnið eftir rithøvundan Ebbu Hentze, sum livdi 25. Sep.1929...
18. Mai 2018
Hoyvík er á Fuglafirði við 1.700 tonsum av svartkjafti, sum teir landa til Havsbrún.Grønlendska skipið Tasiilaq landaði áðrenn Hoyvík, teir høvdu 900 tons.Høgaberg hevur...
18. Mai 2018
Í gjárkvøldið hendi eitt ferðsluóhapp í Sandavági, ein ungur drongur, sum koyrdi á prutli, koyrdi út av vegnum og kom illa til skaða, hann...
18. Mai 2018
Fagraberg kom til Skagen í gjár við fullari last av svartkjafti, sum teir hava fiskað sunnast í føroyskum sjógvi, teir landa í dag. ...
18. Mai 2018
Nú verður aftur útigudstænasta á ovara vølli í Gundadali. Fólkakirkjurnar í Suðurstreymi bjóða øllum hjartaliga vælkomin til útigudstænastu 2. hvítusunnudag kl. 11.00. Nær og...
18. Mai 2018
Báðir partarnir góðtóku semingsuppskotið frá semingsmonnunum.Sáttmálin er undirskrivaður, tí verður einki verkfall.Hvat sáttmálin inniber, tað vita vit ikki beint nú. ...
18. Mai 2018
Norðborg kom á Miðvág beint fyri middag í dag, teir komu eftir onkrum eykadeili, sum teir skuldu hava umborð. Vit tosaðu við skiparan -...
18. Mai 2018
Vit innfluttu fyri 1,6 mia. kr. fyrsta ársfjórðing í ár. Tað eru 250 mió. kr. ella 13% minni enn somu mánaðir í fjør. Tað...


text:
Minnist tú søgnina ?
Marmennil er líkur fólki, men er í stóran mun minni í vakstrarlagi – men fingrarnir eru langir. Hann livir á havsins botni og ger útróðrarmonnum mein við at taka agnið av onglunum og seta fast í botn, so at teir mugu slíta snørini. Verður hann krøktur, er hann so handafimur, at hann klárar at loysa teymarnar undan snørinum og soleiðis sleppa undan at verða drigin upp undir borð, sum annar fiskur, og tikin inn í bátin.
Ta einu ferðina, ið hann fekst við at gera síni skálkabrøgd á botninum, gekst honum illa í hond, tá ið hann ætlaði sær at taka um endan á snøri Anfins bónda, úr Elduvík, og seta fast í botn, men í tí sama brá Anfinnur sær við og krøkti marmennilin í aðra hondina. Við aðrari hondini kláraði marmennilin ikki at gera seg leysan og fáa teymin av snørinum, og tískil varð hann drigin upp, krossur ristur fyri hann, og hann varð fluttur til lands.
Anfinnur hevði hann í varðveitslu hjá sær í árninum og mátti hvørt kvøld minnast til at rista kross fyri øll fýra hornini á árninum, har hann sat. Ikki vildi hann eta annað enn øgn. Tá ið teir fóru til útróðrar, høvdu teir marmennilin við sær, men ikki máttu teir gloyma at rista kross fyri hann, tá ið hann var komin inn í bátin. Róðu teir yvir fiskatorvu, settist hann at læa og spæla í bátinum, og kastaðu teir tá niður, treyt ikki at fiska – og helst tá ið hann drap fingurin niður í sjógvin. Anfinnur hevði marmennilin hjá sær í langa tíð. Ein dagin var nógv brim, tá ið teir flotaðu bátin at fara til útróðrar, og tá gloymdu teir at rista kross fyri hann í bátinum. Tá ið teir vóru komnir nakað frá landi, smoygdi marmennilin sær fyri borð, og sum vera mundi sást hann ikki aftur.
Á heysti í 2016 tók Bygdarfelagið i Elduvík avgerð um at skipa nevnd, ið skuldi fara undir at varðveita søgnina um marmennilin. Á myndini sæst hvussu William Heinesen ímyndaði sær marmennilin.
Les meira um verkætlanina her


text:
Tiltøk
Eystanstevna
Bygdadagur í Rituvík 26. mai 2018
Lær at gera film við snildfonini
Bindikafé og søla við Puntus og Print2shirt
Fokus á list í Mentanarvikuni
22. – 29. apríl
Listaverkætlan í Elduvík
Katja Remmer og Lea Hartmann sýna fram
Lær at virka hosubond
Hanus G. Johansen í Oyndarfirði
Fullpower Bootcamp
Ferðafólkakortið
Vit hava gjørt eitt kort yvir Runavíkar kommunu, ið vísir tær upplivingar og upplýsingar, ið tær tørvar sum ferðafólk í Runavíkar kommunu, umframt eina rúgvu, ið er áhugavert.


text:
Skrivligur fyrispurningur um almannamál
politikkur12-10-2017 - 09:18 - Jóanis Nielsen
Elsebeth Mercedis Gunnleygsdóttur hevur sett landsstýriskvinnuni í almannamálum skrivligan fyrispurning.
Skrivligur fyrispurningur til Eyðgunn Samuelsen, landsstýriskvinnu í almannamálum.
1: Nú arbeitt verður við nýskipan á pensiónsøkinum ynski eg at spyrja landsstýriskvinnuna, um hon ætlar at gera nakrar munagóðar broytingar í pensiónsviðurskiftunum hjá støkum pensionistum. Pensionistum, sum hava mist sín maka og/ella pensionistum, sum ongantíð hava havt maka. Hesi eru ofta ringast fyri fíggjarliga.
Viðm. Tað er altíð ein dyggur smeitur at missa makan. Sum steinur omaná byrðu gerast fíggjarligu viðurskiftini hjá tí eftirsitandi makanum nógv verri, tá makin er farin. Inntøkan verður knappliga næstan hálverað, men stóru føstu útreiðslurnar eru ofta tær somu ella stórt sæð tær somu. Útreiðslur til SEV, olju, og húsatrygging verðá stórt sæð tær somu. Útreiðslur til bil vera tær somu. Útreiðslur til viðlíkahald av húsum verða tær somu. Er skuld framvegis í húsinum, so gerst støðan uppaftur verri.
Nú er lagaliga løtan at lyfta hesi upp á eitt virðiligt støði.
Elsebeth Mercedis GunnleygsdótturLøgtingslimur


text:
Stream.fo / FM98,7 er lokalradio í Klaksvík, vit hoyrast á FM98,7 í Klaksvík, á mestsum øllum internetútvarpslurtum og annars her á síðuni www.stream.fo.
Tað bleiv tendra tann 11. november 2011, kl 11:11 og tað var Oliver Joensen á Norðlýsinum, sum trýsti á playknøttin.
Stream.fo kann eisini bjóða streaming av tínum tiltakið, til ber at velja ímillum beinleiðis video streaming, ljóð streaming, ella bæði.
Okkara veitari í Danmark hevur drúgvar royndir innan streaming, og tænastu veiting innan hettar økið.
Eitt sindur um sendingar…
Leygarkvøld er Starabúrið í luftini. Starabúrið er løtt og hugnalig leygarkvøldssending, har lurtarar kunnu senda teirra ynski ella heilsan inn, eisini eru gestir í studio okkurt kvøldið.
Tað eru teir báðir Victor Dánjalsson og Regin Olsen sum eru staravertir.
Til ber at stuðla hesi rás ella Starabúrinum á konto í
BankNordik 6460 559.239.0


text:
Í dag kom Hanus G. Johansen inn á skrivstovuna við nýggju fløguni í hondini. Gerð so væl! Lurta eftir henni og eg hevði verið fegin, um tú ummældi hana.
Setti meg at lurta aftaná Dag og Viku og eri púra burtur í henni, nýggju fløguni Á fold eru túsund gudar. Afturvið læs eg góðu orðini hjá Theodor Olsen, presti, um hin tvíoygda Poul F, sum eins og undirspælið bæði er hvast og kínandi.
Í annaðkvøld verður fløguaktuelli Hanus at hoyra í Sumba, har yrkjarin Poul F. Joensen (1898-1970) vaks upp. Hanus sigur, at síðani sjeytiárini hava søvnini sjáldan verið meir enn armslongd burturi og nógvar av yrkingunum eru prentaðar inn í sálina.
Fløgan, ið Mikael Blak hevur framleitt og Jónas Bloch og Theodor Kapnas hava tikið upp og ljóðblandað, telur ellivu tekstir hjá Poul F, sum Hanus hevur sett lag til. Átta uppruna tekstir og tríggjar týðingar eftir skotska Robert Burns, svenska Gustav Fröding og týska Georg Friedrich Daumer.
Ljóðmyndin byggir á landslagið hjá Mikael Blak, sum vit hoyrdu á Hørpuspælaranum fyri tveimum árum síðani, har sangirnir komu krúpandi, spakuliga og deyðsmerktir, og so kasta teir seg bráddliga á hin bógvin, harðliga lívsjáttandi, ja beint fram eksalteraðir. Uppvið øllum hongur Poul F, eina løtu lágmælt ástarbundin, so tíðin stendur still, næstu løtu ertandi komiskur, so tú liggur í skelliláturi.
Fyrsti sangur Bergtikin er at hoyra í Útvarpinum í hesum døgum. Hetta er ein av vøkru ástaryrkingum Poul F’s. Aftast í ljóðmyndini er piprandi hjartaslátturin, bassurin hjá Mikael Blak, fremri er brúsandi urgan hjá Magnusi, síðani twang swingandi el gittarin hjá Benjamin, ið far meg at hugsa um Rasmus, Marvin, Atkins og Knopfler alt í einum, og so trumman, nýggjasta ljóðføri hjá Hanusi. Sum nakað heilt nýtt er eydnast at brúka trummu aftur við einum inniligum Hanusi. Tað er amerikumaðurin Derek Murphy, ið hóvliga slær á trummu, uttan at smildra ljóðmyndina, sum á hesum fyrsta sangi er spent upp fyri okkum í øllum litum Hanusar. Bravo!
Annar sangur er Trúnaðardungin við dukandi óljóðsgittara fremst fyri, sum var tað Velvet Underground í garasjuni hjá Morrison í Belfast í 64, men tó á palli eitt leygarkvøld millum túrarnar í Klaksvík, har hvassi Dave Edmunds gittarin hjá Peturi Hans Poulsen í Opus hoyrist eina evarska løtu í Djórayndinum hjá Glerfoss. Og so kemur rullandi jazzpiano hjá Magnusi inn í ljóðmyndina og við fullfeitum elbassi verða vit førd inn um dyrnar í Perluni, har Mass Ingi og teir diskutera Pastorius undir lágum lofti. Føroyskur rokkur right on, tá hann er bestur. Hetta er Gloria á føroyskum. Ein nýklassikari.
Triði sangur er hin snøggi Slanguhalin, ein týðing hjá Poul F eftir týska Daumer, sum segðist hava Kaspar Hauser sum næming millum heims og heljar. Hetta er strammasta og best avmálda kompositión á fløguni. Eitt djevulskt meistaraverk í tveir og hálvan minutt.
Fjórði sangur er skemtivísan um Óla á Hólalagi Ein sorgarsøga við sangaranum í miðdeplinum, meðan undirspælið tekur mandolinina fram, kínandi trummur, stevbassur og eitt lætt piano rullar inn og út og at enda tekur samanum. Hetta er framúr ljóðarbeiði við einum fantastiskum enterteynara, performaranum Hanusi mitt fyri. Hetta er bara so leikandi lætt. Eitt jazz combo við einu írskum farra, kanska Chieftains tá teir vóru best.
Fimti sangur gevur fløguni navn, Á fold eru túsund gudar. Fyrst ein lestur, sum Hanus dugir so væl, intenst nærverandi, og so rútmiskt spæl fyri Eros, næstan sum Kim Larsen umborð á Jútlandiu, lætt leikandi, við brúsandi urgu og elgittara fremst í myndini.
Sætti sangur er einfalda ástarvísan Til hina einastu. Stig fyri stig ganga vit við Hanusi sum ferðaleiðara inn í trý ørindi hjá Poul F í tríggjar minuttir. Klassiskt.
Sjeyndi sangur Mín Stella er aftur hin siðbundni Poul F, so sum vit fyrr hava hoyrt Hanus tulka hann og hansara tekstir. Men so kaga bæði banjo og mandolin hjá Benjamin fram og lyfta sangin upp í loft, har hann sveimar í ring, júst so sum enterteynarin og showmaðurin Hanus dugir sum eingin annar.
Áttandi sangur byrjar við kontantum samanspæli, har piano, urga og akkustiskur gittari eru fremst. Heitið er Í iva, sum er týðing eftir svenska Gustav Fröding. Rættuliga siðbundin fólkavísa, í støðum meinlík Gluggamynd hjá Glataðu Spælimonnunum í 1983, men framborin so ektað og sjáldsamt av Hanusi, at hann ber øllum showinum og vevur fram eina egna og nýggja ljóðmynd við sarkastiskum innihaldi.
Níggjundi sangur er aftur ein djevulsk skemtivísa, hesuferð um Jens Jógvansson, upprunaliga eftir Robert Burns. Her flippar Hanus heilt út og er aftur rokkarin í 60’unum, nett sum í øðrum sangi í hesi røð. Satt at siga dámar mær best tá Hanus larmar og sleppur øllum bindingum, uttan at tað gongur út yvir orðini, sum verða framborin so týðuliga, sum vóru vit til ræddarvenjing. Og so er aftur larmur, enntá við einum fagnaðarrópi. Frálíkt.
Tíggjundi sangur er ein vøkuvísa, øvut av eini vøgguvísu, við heitinum Til mína. Vøkur vísa um deyðans bróður, svøvnin, bygd upp stig fyri stig, so sum vit kenna Hanus frá fyrr. Stillisliga leggjast ljóðførini afturat og nákvæma røddin stýrir og fevnir øllum. Inniligt.
Ellinti og seinasti sangur er Gloym meg ikki, men hav meg í huga. Við minimoog og sitrandi gittarspælinum, sum er floymandi eyðkennið hjá Benjamin, har tað vellir úr hvørjum streingi, hægri og hægri, til liðugt er. Punktum. Ein klassikari er komin at enda.
Í næstu viku byrja útgávukonsertir norðanfjørðs, fyrst í Mentanarhúsinum í Fuglafirði 30. november kl 20:00. Frá Sumba til Fuglafjørð er tað hugvekjandi at leggja sær í geyma, at Poul F og Victor Danielsen báðir hava gingið á Læraraskúla um sama mundið. Victor, sum var føddur 28. mars í 1894, tók læraraprógv tjúgu ára gamal í 1914, og Pól F, sum var føddur 18. november 1898, tók læraraprógv bara átjan ára gamal í 1917. Tá Victor andaðist í 1961 heilsaði Poul F honum m.a. við hesum orðum:
Vit lærdu báðir til sama starv,
men báðir slitu vit tjóðrið,
tó atvoldin tín var mótvegis mín,
og við hvør sínum fari vit fóru
Eg virði teg hátt, tú ein stríðsmaður var,
sum gav alt fyri hugsjónir tínar,
eg fati teg væl, tó eitt bládýpi var,
millum hugmyndir mínar og tínar
Fyri tveimum árum síðani, 9. desember 2010, var eg til konsert við Hanusi G. Johansen og skrivaði sama kvøld soleiðis á blogginum:
Patriarkurin
Á blogginum um dagarnar nevndi eg Martin Joensen plátumeistaran. Skal eitt einstakt heiti heftast á Hanus G. Johansen, so er tað patriarkurin. Hanus er ein patriarkur, ikki bara í útsjónd og pallstíli, men eisini tá hann tónsetur Pól F., og speglar hansara skaldskap, ið streymar til okkara - hástemtur, og í glógvandi løtum nøtrandi djevulskur, afturvið vælskipaðum smátónum, onkuntíð sum Cohen, onkuntíð sum Pink Floyd, onkuntíð sum ein hamrandi Leon Russel og at enda við eini gittarsymfoni, sum var tað Grieg uppá speed. Men mest sum Hanus, patriarkurin, ið syngur Pól F.
Sangskráin var úr nýggju fløguni, Hørpuspælarin, ið kom út 18. november, sum er føðingardagur hjá Pól F. Mikael Blak hevur framleitt og Jónas Bloch Danielsen tikið upp og ljóðblandað.
Tað var ein fragd at hoyra fylgispælið, sum lukkutíð var uttan trummur. Lætt og vælskipað, við smámunum, sum gjørdu tey í støðum drúgvu og fábroyttu løgini illustrativ og sterk, uttan at vera petti ágangandi. Bara málandi, við øllum litum og brøgdum.
Magnus Johannesen spældi á flygul, Kim Hansen á orgul og mellotron, Mikael Blak á el- og kontrabass og Benjamin Petersen á akustiskan og elektriskan gittar. Og so gingu teir til og frá ymsum ljómborðum, sálmasúkklu, sum er gamaldags traðkiorgul, mini-moog, mellotron og vibrafon. "Teir spæla uppá allan fana," segði hin burleski Hanus, meðan Benjamin gekk allan pallin runt frá gittar til vibrafon. Og tað var ikki endi á smáu litbrøgdunum í skiftandi ljóðmyndunum.
Og brátt var løtan farin. “Nú hava vit spælt allar sangirnar á fløguni,” segði Hanus, uttan at eg hevði kvett eftir klokkuni. Tað er ikki hent áður. Og so komu eykaløg og áhoyrara vildu hoyra enn meir. Og tað fingu vit. Ein seinasta heilagaðan sang frá einsamalla patriarkinum í sakralum ljósi frá Zachariasi og ljóðblandi frá Jónasi.
Ein av bestu konsertum í Norðurlandahúsinum í áratíggju. Farið og lurtið eftir patriarkinum innan ov seint er.


text:
08. Sep 2007
EYSTUROYAR DANSIFELAG Hin 1.juni 2007. Skráin 2007-2008 ...
07. Sep 2007
Tíðindaskriv Ung í dansi Seinasta vikuskiftið í septembur, frá 28.09 til 30.09, skipar Sláið Ring fyri tiltakinum ”Ung í dansi”. Tiltakið verður á Gjáargarði. Øll ung, sum ganga í framhaldsdeild ella hava aldur...
13. Aug 2007
Nýggj brúðarvísa. Hin fyrsta august sendi Sláið Ring út tíðindaskriv, har boða varð frá um kapping at yrkja nýggja brúðarvísu. Tíðindini vóru í flestu bløðunum og í Útvarpinum. Eisini hevði teknarin Óli Petersen tey við á...
01. Aug 2007
Havleikur 2008 verður í døgunum 9. til 12. juli 2008. Nú er komið so væl áleiðis við fyrireikingunum til Havleik 2008, at innbjóðingarnar til útlendingarnar eru farnar avstað og higartil hava fleiri boða frá, at tey eru áhugaði at koma hendanvegin....
01. Jul 2007
1. Sumbiar Dansifelag Stríðið á Húnalondum, 2. partur 2. Eysturoyar Dansifelag Blakman konge 3. Dansifelagið í Havn Geyti Áslakson 4. Stígum Fast Fruntatáttur 5. Vága Dansifelag Tróndarkvæði ...
01. Jul 2007
Fríggjadagin 18. og leygardagin 19. mai verður landsdansistevnan í Suðuroynni. Byrjað verður fríggjakvøldið kl. 20.00 í Framtíðini í Vági, har Sláið Ring – landsfelag føroyskum dansi at frama, skipar fyri mentanarligum tiltaki. Fyrst fara børn og kvinnur úr...
01. Jul 2007
Tann 21. aprí 2007l skipaði Klaksvíkar Dansifelag fyri barnadansistevnu. Knapt 300 luttakarar vóru á stevnuni, sum var sera væleydnað. Skálin kókaði. Runt alt dansigólvið sóust børn, í øllum aldri, spenna seg út. Tey...
01. Jul 2007
Heimasíðan hjá Sláið Ring í nýggjari útgávu Sum hin vitjandi er varugur við, so hevur heimasíðan hjá Sláið Ring fingið nýggja útsjónd.Hin fyrra uppsetingin var vorðin og tíðatrkrevjandi og trupul at arbeiða við, serliga við at leggja inn...


text:
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í Íverksetarahúsinum hóskvøldið 24 mai. kl. 17:00 fyri teg.
Íverksetarahúsið bjóðar inn til netverkskvøld har íverksetarar, vinnulívsfólk og áhugaði hava møguleika at hittast til fyrilestur, kaffi og prát.
Hetta tiltakið fer at snúgva seg um skráseting av tíni fyritøku. Tað eru umboð fyri Skráseting Føroya sum fara at greiða frá, hvørji viðurskifti eru galdandi tá ein skal skráseta sína fyritøku.
Í Íverksetarahúsinum síggja vit ofta avbjóðingar og nógvar spurningar, tá ein ferð í gongd. Tann 1. januar 2017 fingu føroyingar møguleika at stovna Íverksetarafelag( ÍVF)við 1 krónu í kapitali. Nògv ÍVF eru stovnaði og nógv væntast at koma aftrat í framtíðini.
Tiltakið verður í Íverksetarahúsinum, Garðavegur 57, hósdagin 24 mai. kl. 17 og er ókeypis.
Øll eru hjartaliga vælkomin.


text:
Hvat standa vit fyri
Mál:
- Trygg og sunn børn
- Nøgd starvsfólk
- Námsfrøðiligt umhugsni
Endamálsorðing:
Okkara fyribils endamálsorðing er út frá byrjunarmálunum, vit hava sett fyri arbeiðið á stovninum. Sunn og trygg børn, sum verða stuðlað í síni menning av nøgdum starvsfólki og námsfrøðiligum umhugsni.
Virðisgrundarlagið
Umsorgan, Ymiskleiki, lívsgleði, hugni, tolsemi, opinleiki, samstarv (millum starvsfelagar, børn og starvsfólk og millum starvsfólk og foreldur), trivnaður
Matpolitikkur:
Vit leggja okkum eftir at barnið fær sunnan og nørandi mat á stovninum. Barnið hevur hvønn dag møguleika fyri at fáa gularótastengur, niðurskorna frukt ella líknandi millum máltíðirnar. Vit ynskja at læra barnið, at sunnur matur eisini er lekkur matur, og í hesum leggja vit okkum eftir at vera fyrimyndarlig. Hetta merkir ikki at vit ikki baka vafflur ella pannikakur, men heldur, at hetta kemur av og á millum aðrar mettandi lekkrar millummálar. Skema yvir millummála verður gjørt hvønn mánað, og hongur á kunningartalvuni í alrúminum
Reinførispolitikkur:
Vit leggja okkum eftir at venja børnini við at vaska hendur áðenn vit fara til borðs, eftir vitjan á wc´num og tá tey koma inn frá spæliplássinum. Hetta fyri at minka um sjúkradagarnar hjá børnum og vaksnum og fyri at arbeiða málrættað við málinum “sunn og trygg børn”. Vit royna at gera hetta á ein stuttligan hátt, t.d. við at hava ein fastan sang, sum vit syngja, meðan vit vaska hendurnar.
Roykipolitikkur:
Á stovninum varðveita vit tað einstaka barnið. Mál okkara er sunn og trygg børn, og tí kann als ikki forsvarast at roykt verður á stovninum. Líka mikið tíðspunkt ella tiltak, er ikki loyvt at roykja inni. Ei heldur er loyvt at roykja á økinum tilhoyrandi dagstovninum í tímunum, tá stovnurin er opin.
Rúsevnispolitikkur:
Vit fylgja heilt greiða rúsevnapolitikkinum hjá Klaksvíkar kommunu. Heilt stutt er endamálið at fyribyrgja trupulleikum og geva starvsfólkunum møguleika fyri hjálp, um á stendur. Einki rúsevni má nýtast í arbeiðstíðini, og um onkur kemur ávirkaður til arbeiðis, verður viðkomandi sendur heim við ávaring. Hetta fyri at verja børn og vaksin. Sí annars rúsenvapolitikkin hjá Klaksvíkar kommunu.


text:
Wednesday, October 19, 2011
Toulouse-Lautrec viðmæli
Menniskjaliga komedian
SMK 17. september 2011 - 19. februar 2012
Av fullum huga vil eg viðmæla framsýningina við grafikki og tekningum hjá Henri de Toulouse-Lautrec, sum hongur í Statens Museum for Kunst í danska høvuðsstaðnum. Toulouse-Lautrec er kanska typiskt ein listamaður, sum fólk dáma eitt tíðarskeiði í teirra ungdómi fyri síðan at gloyma alt um hann seinni. Tá eg í síni tíð flutti inn í óunniliga
12 m2 Grønjordskollegiukamarið í betongbunkaranum á Amager Fælled, vóru tað upprunaliga tvær Toulouse-Lautrec plakatir og eitt songjarteppi úr Jysk Sengetøjslager, sum saman við tendraðu kertuljósunum vórðu nýtt sum mótvekt móti syrgiliga búrhønudáminum. Toulouse-Lautrec varð dyrkaður orsakað av elegantu strikuni, ið minti eitt sindur um art nouveau og um mótadesign. Eisini var hansara egna stutta lív ímyndin av einum listafólkalívi, einarin, sum fer sínar heilt egnu leiðir. Henri de Toulouse-Lautrec livdi frá 1864 til 1901, hann kom úr aðalsfamilju, men livdi lív sítt mitt í Paris millum bohemar, listafólk og skøkjur. Framsýningin í Statens Museum for Kunst prógvar, at Toulouse-Lautrec í grundini var framman fyri sína egnu tíð bæði tá tað snýr seg um stíl, men eisini tá tað kemur til samskifti. Hansara list fer yvir um markið, sum er millum hóp og fínmentan á ein hátt, sum er framman fyri avantgardulistini í 20.øld. Eisini tøkniliga var Toulouse-Lautrec langt framman fyri við síni uppafturlívgan av steinprentinum og hansara frálíka ansi fyri plakatlistini. Framsýningin er ikki minst áhugaverd við okkara egna progressiva Steinprenti í huga, her tey hava sama forstáilsi fyri teim møguleikum, sum eru í steinprentinum. Framsýningin skal serliga viðmælast øllum teimum, sum í skrivandi stund stríðast við at gera valplakatir, tí her kunnu tey veruliga læra nakað um grafiskan greidleika og originalitet og samsvar millum boðskap og úttrykk. Í sambandi við framsýningina hevur Statens Museum for Kunst samstundis givið út katalog við nógvum og góðum myndum. 176 síður fyri 199 krónur.
Posted by Listin at 8:37 AM
Labels: Myndlist


text:
Barbara Holm 10.02.2018 (21:37)
Carlsen: - Hetta hevur verið ein fantastisk uppliving
Systrarnar Laila, Vanja og Barbara Carlsen gjørdist ov stuttar við sanginum Standing up for love í danska Melodi Grand Prix í kvøld, og komu ikki víðari til finalurumfarið. Men tað er ikki ein vónbrotin Laila, sum in.fo fær fatur á í kvøld.
- Vit eru allar glaðar fyri, at tá vit ikki vunnu, at tað so bleiv júst Rasmussen, sigur Laila Carlsen sum tað fyrsta.
At framføra var fantastiskt, og fyri systrarnar upplivdist sjálv framleiðslan sera professionel ljóðar úr Aalborg í kvøld.
- Tað var so stórsligið at standa har og framføra og síggja tað havið av fólki, sum klappaðu og reistu seg. Stuðulin var stórur í salinum, men tað hevur hann eisini verið allan vegin í gjøgnum, sigur Laila Carlsen.
Tær tríggjar eru takksamar fyri stuðulin, sum føroyingar hava givið teimum.
- Tað hevði verið stuttligt at skriva føroyska søgu og vunnið í kvøld. Eisini tí, at stuðulin úr Føroyum hevur verið so fantastiskur. Vit hava upplivað tað sum, at føroyingar ordiliga hava spent seg út fyri at stuðla okkum upp á nógvar ymiskar mátar. Vit hava allar fingið óteljandi stuðulsboð og uppringingar frá fólki, og tað hevur verið ótrúliga rørandi at uppliva, sigur Laila Carlsen, sum nú gleðir seg at vera saman við familjuni.
- Tað er nervapirrandi at fara undir eina so stóra verkætlan sum hesa, tá ið man samstundis hevur smábørn. Men vit hava veruliga upplivað, at okkara nærmastu hava verið ótrúliga stuðlandi í hesari tíðini. Nú gleði eg meg at vera saman við soninum og manninum, sigur Laila Carlsen.
Eftir hjá Carlsen systrunum at gera í Aalborg á hesum sinni er at luttaka í tíðindafundi og síðani endar MGP ævintýrið við eftirveitslu. So gongur leiðin heimaftur á klettarnar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vit kunnu veita tær ráðgeving og heildarloysnir innan trygd í breiðastu merking. ANSNI umfatar nú fýra høvuðsøki innan trygd: Vakt, Tøkni, Tilbúgving og Flutningshjálp á føroysku vegunum.
Okkara grundleggjandi hugsjón er at seta einstaka kundan í miðdepilin og veita sniðgjørdar loysnir.
Vit eru í dag landsins størsta og fremsta trygdarfelag, og taka vit hesa uppgávu í størsta álvara. Vit leggja stóran dent á at veita eina so góða tænastu, sum til ber. Vit kunnu nøkta nærum einum hvørjum tørvi innan trygd, bæði vinnuligt og privat.
Okkara starvsfólk eru serkøn á sínum øki og veita tær holla og munadygga ráðgeving og tænastu.
Tú finnur kunning um einstøku virksiøkini, við at trýsta á hvørt øki á breddanum í erva.


text:
Kári Sólstein heiðraður fyri framúr góða almenna miðling
Á Vísindavøkuni fríggjakvøldið varð heiðurslønin fyri framúr góða almenna miðling av gransking 2014 latin Kára Sólstein, miðlamanni. Saman við heiðursbrævinum fylgdi ein kekkur uppá kr. 5.000.
Almenn miðling av gransking er ikki einføld, tí evnini ofta eru bæði umfatandi og torskild. Tað skulu tí serligir førleikar til at miðla alment. Hesar førleikar vil Granskingarráðið seta ljóskastaran á við at lata eina heiðursløn á Vísindavøkuni.
Vit heittu á fólk um at senda okkum uppskot við grundgevingum. Tá freistin var úti, vóru komin fleiri ymisk uppskot um fólk, sum kundu verið heiðrað fyri síni evni og avrik. Summi vóru í uppskoti fleiri ferðir. Talan var bæði um granskarar, miðlafólk og onnur, sum arbeiða við gransking dagliga.
Í dómsnevndin sum skuldi velja, hvør skuldi heiðrast í ár, vóru umboð fyri Føroysk Miðlafólk, Fróðskaparsetrið og Granskingarráðið. Hesi vóru Ingrid Bjarnastein, Malan Marnersdóttir og Annika Sølvará.
Tað var Ingrid Bjarnastein, sum vegna dómsnevndina handaði Kára Sólstein heiðurslønina. Hon segði soleiðis:
“Miðlaheiðursløn Granskingarráðsins 2014 verður latin Kára Sólstein.
Fyrst og fremst, tí hann á fyrimyndarligan hátt lýkur tey trý krøvini til heiðurslønina:
• miðling á høgum stigi til ein breiðan skara
• hann hevur givið íkast, sum økir fatanina av gransking í samfelagnum
• og talan er um fangandi og kjakkveikjandi miðling
Dómsnevndin var ikki í iva um, at fjølmiðlamaðurin Kári Sólstein skuldi heiðrast við Miðlaheiðurslønini hjá Granskingarráðnum í ár.
Kári hevur við útvarpssendingini ”Vitan” í fleiri ár ríkað lurtararnar við góðum, áhuga¬verdum, kveikjandi og upplýsandi tilfari um gransking og granskingarúrslit heilt frá ctd til ferðandi fiskastovnar.
Ein teirra, ið mælir til at geva Kári miðlaheiðurslønina, leggur dent á, at hann “við sendingum og innsløgum sínum á eggjandi hátt hevur miðlað til ein breiðan skara, og at hann við íkasti sínum er við til at gera gransking skilligari.”
Ein annar sigur, at “Kári Sólstein meira enn nakar annar hevur megnað at sett fokus á gransking og vitan. Sendingarnar hava verið væl gjørdar, og evnini hava verið sera viðkomandi.”
Og ein triði, ið mælir til at geva Kára Sólstein Miðlaheiðurslønina, heldur, at “ein dygd hjá Kára er, at hann torir at spyrja ”býtt”. Hann spyr júst tað, sum lurtarin sjálvur hevði spurt, tí evnini eru torskild. Og hann tekur samanum svarini, hann fær, so evnið verður væl lýst, og eingir leysir endar eru.”
Kári hevur sum fáur annar megnað at lata vísindaligt tilfar, sum fyri leik kann vera torskilt, í ein fólksligan, vælskilligan og fangandi ham, so øll kunnu vera við.
Dómsnevndin hevur eisini havt í huga, at hetta er ikki fyrsta ferðin, at Kári er í uppskoti til hesa heiðursløn. Bæði tey undanfarnu árini hava fleiri víst á dygdirnar hjá Kára Sólstein, tá tað kemur til miðling av vísindum og gransking.
Eg fari tí vegna dómsnevndina at biðja Kára Sólstein koma upp at taka ímóti ársins virðisløn fyri framúr góða almenna miðling av gransking.
Síðani handaði hon Kára Sólstein heiðursbrævið.
Í takkarrøðu síni greiddi Kári Sólstein frá sínum arbeiði og áhuga fyri at miðla gransking. Hann legði stóran dent á týdningin av Kringvarpi Føroya sum public service stovni, sum gevur neyðugt rúm til at miðla hetta slagið av tilfari. At enda kom Kári Sólstein við eini beinleiðis áheitan á granskarar um at vera raskari at siga miðlunum frá tí teir gera, meðan verkætlanir eru í gongd, so til ber at fáa tikið upp til ymsar sendingar.
Hetta er triðju ferð, at heiðurslønin fyri almenna miðling av gransking varð handað. Í 2012 var tað Dorete Bloch, professari í lívfrøði, sum fekk heiðurin. Í 2013 var tað Pál Weihe, yvirlækni og granskari, sum fekk heiðurin..


text:
Lag: Havnarmarsjurin
Viðmerking: Skal syngjast við nógvari ferð
Um tú skalt kontrollera, um tín heili er av stál,
so skalt tú bara nýta várt kæra móðurmál.
Tú brettir tær og ger nú klárt, tín tunga fer á rull,
um eina løtu síggja vit, um tú ert vorðin full,
um eina løtu síggja vit, um tú ert vorðin full.
Men lat nú okkum royna, hvussu ið tit megna slíkt,
og lat tað ganga skjótt, tí várt móðurmál er ríkt.
Tá flugufríir fløtabollar flúgva frítt í flokk,
fær flugufangarin hjá frúnni Fíu frían brokk.
Tá fiskimaður Frits til kundan teskar »leska fisk«
og setir fýra fløt føt á diskin, fiskin fyrst.
Og fær sær eina stráskrá upp í skuffuna, men tá
í klistripottum, pláturkassum, bispsins slips hann sá.
Tá kappin klappast, knappast, kappast regn og kavaæl,
á klappjakt, taktfast klappast bróta brot so líkasæl.
Fær prestur gestir, lestur festur fast á fótablað,
Rapport kort puha ba ba, pa puhababa er tað.
Fý fyllibyttir, her ein enda henda vísa fær,
og hóast fløkt og illa røkt várt móðurmál tú sær.
So lyft tú glasið upp, mín vinur, skála bert við lít,
í baklás tungan fara kann, um tú ei ert so skít.


text:
av framleiðsluvørunum hjá Kemilux innihalda omanfyristandandi evni. Jóhanna leggur afturat, at tað er ógvuliga umráðandi fyri
ikki brúka óneyðug kemisk evni, sum kunnu elva til ovurviðkvæmi ella eru hormonavlagandi.
Kemiverkfrøðingurin
og góðskuleiðarin
hjá Kemilux
leggja seg eftir at framleiða sápur, sum ikki innihalda óneyðug evni. Tískil innihalda okkara sápur ikki evni, ið eru hormonavlagandi ella kunnu elva til ovurviðkvæmi.
Kemilux leggur seg eftir at brúka lætt niðurbrótilig evni, sum eru umhvørvisvinarlig og sum ikki skaða føroysku náttúruna. Í hesum sambandi hevur
Kemilux "Fliðumerking". Fliðan
er tín trygd fyri at sápan er umhvørvis- og allergivinarlig. Les meiri um Fliðina her: Fliðan
Les um kanningina hjá Norska Brúkaraumboðnum HER
________________________________________________
18.08.2016
Veitst tú av at Kemilux
hevur ISO9001 góðkennning?
Hvat merkir ISO 9001?
ISO 9001 merkir, at Kemilux líkur strangastu altjóða krøvini innan framleiðslu. Hetta merkir eisini, at Kemilux er undir eftirlit, bæði internt og eksternt.
Umframt ISO 9001 góðkenning hevur Kemilux eisini gjørt sína egnu umhvørvis merking. Tað er Fliðan
. Fliðan er tín trygd fyri at at vøran ikki inniheldur óneyðug kálkbindandi evni
.
Tað er ikki av tilvild, at Kemilux hevur valt fliðuna, tí fliðan er úr kálki og – eins og okkara viðkvæma umhvørvið annars – verður hon rakt av skaðiligu árinunum av kálkbindandi evnunum, ið sápa til evropeiska marknaðin vanliga inniheldur.
Í londum kring okkum inniheldur vatnið upployst kálk, sum kann skaða ketlar, vaskimaskinur o.a. Kálkið ávirkar eisini virkningin av sápuni. Tessvegna mugu sápuframleiðarar úti í heimi tilseta ymisk kemisk evni at binda kálkið í vatninum. Hesi evni, so sum Na-EDTA og NTA, eru torfør at niðurbróta í náttúruni og dálka tessvegna umhvørvið. Hesi óneyðugu evni nýta vit ikki í húsarhaldssápunum frá Kemilux. Føroyska vatnið er nevniliga kálkfrítt, tí tað kemur ikki úr undirgrundini, men úr erva sum regn.
Hevur tú spuringar v.v. vørunum hjá okkum ert tú altíð vælkomin at seta teg í samband við okkara góðskuleiðara.
__________________________________________________________________
13.06.16
Yvirlýsing frá Kemilux:
Kopivørur skaða umdømið hjá Kemilux
Kemilux skal gera vart við, at Sapolux í Hirtshals hevur eftirlíknað vørur frá Kemilux. Fleiri av okkara kundum, sum hava hildi seg keypt Kemilux vørur, hava gjørt vart við, at vørurnar frá Sapulux ikki hava somu dygd.
Sapolux í Hirtshals roynir av órøttum at gera sær dælt av dygdini og góða umdøminum hjá Kemilux. Á heimasíðuni hjá Sapolux verður sagt, at teirra vørur eru ein ”erstatningur” fyri upprunaligu sápuvørurnar hjá Kemilux. Hetta er beinleiðis skeivt, og tað skaðar umdømið og kundanøgdsemið hjá Kemilux – eitt umdømi og nøgdsemi, sum er uppbygt gjøgnum nógv ár.
Vit eru sera hørm um støðuna, bæði okkara vegna, men serliga vegna okkara kundar, sum á henda hátt verða villleiddir av Sapolux.
Kemilux vil tí við hesum gera vart við, at okkara felag hevur als einki samstarv ella aðrar avtalur við felagið Sapolux ApS í Hirtshals.
Á heimasíðuni hjá Sapolux verður m.a. hetta ført fram: “SUPER 1 ALKA (også kaldet S-1 EXTRA) er udviklet af SAPOLUX ApS som et grovrengøringsmiddel til all-round brug i mange forskellige brancher. Det er en direkte erstatning for det velkendte og velrenommerede SUPER 1-EXTRA.”
Hetta er ein grov misleiðing og misnýtsla av okkara vørum og okkara umdømi, og Kemilux mótmælir hesum harðliga. Umboðið hjá Sapolux í Føroyum misbrúkar eisini hesar órøttu upplýsingar og villleiðir sostatt trúfastar Kemilux-kundar.
Sapolux er ein vørueftirlíkning, framleitt í Danmark, og hevur sambært fleiri av okkara kundum ikki somu góðu eginleikar sum Kemilux sápuvørurnar.
Á myndini niðanfyri sært tú vøruna S1-extra frá KEMILUX og Super Alka 1 frá Sapulux.
______________________________________________________________________
KEMILUX luttók á DANFISH 2015 messuni í Aalborg.
Danfish messan verður hildin annað ella trijahvørt ár og verður hon søgd at vera "messan hjá fiskarum". 2015 var fyrsta árið Kemilux luttók og verður hetta uttan iva ein messa vit venda aftur til.
______________________________________________________________________
Kemilux flytir ikki framleiðsluna til Danmarkar
Men Kemilux hevur fingið nýtt søluumboð í Danmark. Tann 1. novembur yvirtók Skovbo-Ren í Hjørring søluna av okkara vørum á danska marknaðanum, sí www.skovbo-ren.dk
.
Vørurnar koma framhaldandi at hava sama heiti.
KEMILUX INDUSTRI varð stovnað í 1965 í Tórshavn, har felagið framhaldandi hevur heimstað og framleiðslu av reingerðarevnum. Vit framleiða bæði til húsarhaldið og íðnaðin, so sum fiskiíðnaðin, off-shorevinnuna og maritimu vinnuna yvirhøvur.
Vit fegnast yvir, at Skovbo-Ren hevur játtað at samarbeiða sølu og promovering av okkara vørum í Danmark, og vænta vit eitt gott og varandi samstarv.
KEMILUX INDUSTRI er einasti framleiðarin av reingerðarevnum í Føroyum og er førandi á tí føroyska marknaðanum yvir sølu av reingerðarevnum. KEMILUX INDUSTRI hevur í nógv ár verið stórur veitari til íðnaðin í Føroyum, Danmark, Íslandi, Noregi, Grønlandi, Kanada og Skotlandi.
________________________________________________________________________
________________________________________________________________________
Føroyingar hava tikið Vaska til sín
Nýggja reingerðarrøðin frá Kemilux hevur fingið sera góða móttøku á føroyska marknaðinum. Tað er ikki so undarligt, tí Kemilux er einasta virki í heiminum, sum framleiðir reingerðarevni við serligum atliti til føroyska umhvørvið
Vaska Upp & Niður
Vaska Hendur


text:
Eirikur Lindenskov 03.06.2017 (07:36)
Toyota er framvegis mest seldi bilur
Eftir teir fyrstu fimm mánaðirnar í ár, so er Toyota framvegis mest seldi bilur í Føroyum.
Toyota hevur selt 152 bilar hesar fimm mánaðirnar, og tað eru 12 fleiri enn Citroen, sum liggur á øðrum pláss við 140 bilum.
Men taka vit bara seinasta mánaðin, maimánað, so er tað Volkswagen, sum liggur á fyrsta plássi. Volkswagen hevur selt 40 bilar, meðan Toyota er á øðrum plássi við 37 bilum.
Tey 10 bilmerkini, sum hava selt mest teir fyrstu fimm mánaðirnar í ár eru:
Tey 10 bilmerkini, sum hava selt mest í maimánaði í ár eru:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Doffin (Dagfinnur?) æt ein maður, sum búði á sinni í býlinginum á Brekku í Hovi í Suðuroy. Hann hevði fingið varur hjá keypmonnum, sum sigldu hagar, og var komin í stóra skuld til teirra; hann segðist ikki kunna at rinda skuldina, og teir løgdu honum dýrt við, at fingu teir ikki virði fyri tað, hann hevði havt frá teimum, skuldi ilt verða av honum, tá ið teir komu aftur til Hovs við skipi sínum. Doffin tordi tí ikki sita longur kvirrur í Hovi, men flutti alt, hann átti, vestur á oynna í Vesturvík; so kallaðist tá víkin og plássið, sum nú eitur Fámjin.
Sonur Doffins var í fylgi við honum; teir settust niður í Herdalsbirgi, sum lá so væl fyri, at um skip ella menn ætlaðu at herja á teir, var tað eyðsæð haðani, tá ið nakar nærkaðist húsunum, og lætt at leypa á fjøll og krógva seg í hellum. Doffin fekk sær bát; teir róðu út tveireinir.
Ein dagin, ið teir vóru á útróðri, sóu teir ókunnugt skip, sum ikki tóktist vera av farmaskipum, ið vóru von at sigla millum oyggjanna. Teir fingu hug at forvitnast um hetta skip og drógu tí snørini upp og róðu ímóti tí; tað skilst teimum at vera friðarskip, og teir leggja bátin at skipinum og bjóða teimum nýveiddan fisk til býtis ímóti einumhvørjum, ið tøkt kundi verða hjá einbýlismonnunum í Vesturvík. Tvey konufólk eru á skipi; tær koma út á borðstokkin at síggja hesar menninar. Tær undrast mikið á ein stóran kalva, sum lá í bátinum, tílíkan fisk søgdu tær seg ikki hava sæð fyrr. Doffin býður teimum báðum at koma oman í bátin at hyggja nærri at honum, og teir lovaðu teimum at royna, um teir ikki kundu fiska ein annan kalva, so tær kundu síggja hann livandi. Logn var og slættur sjógvur, so ikki leið úr stað hjá skipinum, tí einki var lotið í seglini; skiparin vildi tí ikki forða konufólkunum at njóta henda lítla stuttleikan. Tær setast nú í bátin, og Doffin rør frá skipinum.
Doffin og sonurin tykjast væl um hesi konufólkini og sameinast um at royna at føra tær heim til sín. Sólin skein bjørt og stavaði niður í tann spegilslætta sjógvin; — teir rógva nú har, hvar skipsmenninir síggja sólina skína á sjógvinum, tí har kundu teir ikki síggja bátin. Um sólsetur køvdi av í mjørka, og nú róðu teir til lands. Nakra tíð eftir at teir vóru farnir frá skipinum, og einki sást til bátin, fóru skipsmenninir at kvíða fyri, at tær báðar skuldu ikki koma aftur, men at hesir menninir vóru farnir burtur við teimum; teir rópaðu av skipinum: «fá mi (mær), fá mi (mær)!», og av hesum sigist Vesturvík at hava fingið navnið Fámjin.
Tá ið tær báðar konurnar nú komu á land og vóru leiddar inn í smáttuna hjá Doffini, settust tær báðar at gráta; hann royndi at ugga tær og fór burtur í haga at taka lamb til teirra og bað tær kóka og gera til sum teimum best tókti. Skipið lá har undir landinum í eina viku og sigldi aftur og fram; men brimið var so nógv inn á víkina, at teir kundu ikki hugsa um at lenda; teir mundu heldur ikki vera djarvir at koma fámentir og vápnaleysir inn á Doffin at loysa út konurnar, hann hevði rænt frá teimum; væntandi var, at hann vildi verja seg, og tí máttu teir kvíða fyri at njóta ilt av Doffini og hansara monnum, um teir royndu eina so hættiliga ferð; við tí skili sigldu teir burtur aftur uttan at fáa konurnar við sær.
Doffin fór nú at fregnast um, hvaðani tær vóru komnar, og frætti, at tær vóru úr Fraklandi, og at skipið skuldi flytja tær til Írlands, hvar hin eldra konan hevði mann sín, men skipið var rikið burtur av leið norður til Føroya, av tí harðveður var komið á tað; hin yngra gentan var fylgismoy hennara. Doffin og sonur hansara tóku hvør sína til konu, og har máttu tær nú vera, fjarskotnar frá føðilandi, skyldfólki og vinum.
Nú kemur skiparin til Írlands og sigur manninum frá øllum, sum til hevði borist við Føroyar; tá ið hann frætti hetta, at konan var stolin frá honum, harmaðist hann, læt búgva út skip og fór sjálvur at leita eftir konuni. Teir komu til Havnar, og har fekk hann sær far og ætlaði sær til Suðuroyar eftir henni; men í Skopunarfirði møttu teir suðuroyarpresti, sum segði honum, at tað var til einkis, um hann fór suður, tí at tær báðar konurnar vóru giftar, onnur við Doffini og onnur við syni hansara, og tær tóktust at liva so væl har, at tær mundu ikki við góðum fáast burtur haðani, og umframt hetta mundu Doffin og bygdarmenninir ikki vilja sleppa teimum, um tær vóru kravdar frá teimum.
Nú hesin útlendski maðurin hoyrir hetta, vendi hann aftur til Havnar á skip sítt; men tá ið hann helt í hav, tók hann prestin út við sær, og hann slapp ikki aftur, fyrr enn tvey ár vóru umliðin.
Doffin átti eina dóttur við konu síni; hon giftist við einum manni, sum settist niður í Fámjin í býlinginum, sum nú kallast í Sjúrðargarði; dóttir teirra var Ragnhild (ella Rannvá), hon giftist til Hargar í Sumba. Mangir sterkir avrekskappar sigast at vera komnir av hesum útlendsku konunum í Fámjin, og ímillum teirra eiga ikki at gloymast jansa-guttarnir Albert hin sterki og Gilbert hin føri, sum sigist frá í øðrum søgnum.
V.U. Hammershaimb: ”Færøsk Anthologi I”, 1891


text:
Endamál
Fróðskaparsetur Føroya er eitt universitet, har gransking og undirvísing eru kjarnin í virkseminum. Endamálið hjá Fróðskaparsetri Føroya, sum er ásett í løgtingslóg, er at inna gransking, geva frálæru á hægsta stigi og breiða út kunnleika um vísindalig úrslit og háttaløg. Tað ger setrið í ávísum úrvaldum granskingar- og undirvísingargreinum. Granskingin hevur til endamáls at menna vísindaliga stigið á setrinum og í landinum.
Harumframt skal Fróðskaparsetrið fyrireika og halda tey prógv og tær royndir, sum eftir fyriskipan landsstýrisins eru løgd undir setrið.
Fróðskaparsetrið skipar sjálvt fyri virksemi sínum innan fyri teir karmar sum løgtingslógin um Fróðskaparsetrið frá 2008 setur. Virksemið á setrinum speglar altíð samfelagslig áhugamál, og setrið er altíð til reiðar at taka ímóti uppskotum frá myndugleikum og vinnu.
Aðalmálið hjá Fróðskaparsetrinum er burðardygg menning av føroyska samfelagnum.
Í 2014 var eitt strategiskjal kunngjørt, sum setir karmar og mál fyri menningina av Fróðskaparsetri Føroya 2014-2024.


text:
Norðljómur - musikkskúlin
Norðljómur er musikkskúlin í Eiðis og Sunda kommunum. Norðljómur bjóðar undirvísing í klaver- og urguspæli, klarinett, saksofon, blokkfloytu, tvørfloytu, kornett, althorni, eufonium, baryton, guitar, tuba og trummuspæli.
Árligi kostnaðurin fyri at spæla er 1.000 krónur. Systkin gjalda hálvt gjald. Blásiljóðføri ber til at leiga fyri 400 krónur um árið.
Tey, ið spæla, mugu vera íðin, møta til tímarnar og venja regluliga heima.
Um so skuldi verið, at næmingurin ikki fær møtt til undirvísing ein ávísan dag, eigur hann at boða læraranum frá hesum í góðari tíð. Næmingararnir mugu eisini boða frá, um so er, at skúlin skipar fyri onkrum, sum ger, at næmingurin hevur forfall.
Næmingarnir eiga sjálvsagt eisini at fáa boð, um læraranum berst frá at koma. Fyri at lætta um samskiftið verður mælt til, at telefonketa verður skipað fyri hvørt ljóðføri sær.
Tey, sum mugu koyra í sambandi við spælið, mugu sjálvi skipa fyri flutningi.
Tað er skylda at taka lut í konsertum og samanspæli, sum musikkskúlin skipar fyri.
Foreldur stuðla børnum sínum við at minna tey á at venja heima, sita hjá teimum, vísa áhuga og annars hjálpa teimum at halda tær avtalur, sum verða gjørdar. Hevur tú hug at spæla, kanst tú fylla út eitt tilmeldingarblað og senda tað til Norðljóm. Tú sleppur so framat, tá ið pláss er.
Nærri fæst at vita á heimasíðuni www.nordljomur.fo ella við at venda sær til setta leiðarin í Norðljómi, sum er Oddur Hentze, og annars á heimasíðuni hjá Norðljómi, har tilmelding eisini kann fara fram. Norðljómur hevur telefonnr. 297291.


text:
Nú er hægsta summartíð hjá okkum og flest øll arbeiðspláss merkja, at stórur partur av starvsfólkunum eru farin í summarfrí. Skúlarnir eru tømdir fyri næmingar, lærarar og onnur starvsfólk.
Heimasķšan www.heimabeiti.fo
fer eisini ķ summarfrķ og tį leišin gongur uttanlands, veršur ikki nógv gjųrt viš at leggja tilfar śt.
Tį summarfrķtķšin er av, veršur fariš av įlvara undir at fyrireika śtgįvuna av "Hagar og seyšamark", sum fyrstu ferš kom śt ķ 2001. Bókin veršur dagfųrd og innihaldiš vķškaš. Nakaš av tilfarinum veršur eisini at sķggja į heimasķšuni her.
Ynskt veršur ųllum eitt gott summar og eina góša frķtķš.
Myndin er tikin juni 2007, tį silgt varš fram viš Skįlhųvda į Sandoynni.


text:
Orð og lag: Evert Taube
Týtt: Hermann Jacobsen
Upprunaheiti Sjösala-vals
1. Stinupól hann vaknar við
summarsins ljóð,
morgunsól brandar, og summarlot andar.
Stinupól hann kvøður, hann tekur eitt stig:
“Hoyrið mína vísu, og syngið øll við!”
Ternan hevur pisur og stoytir seg á vág,
heiðafuglur letur og flýgur yvir lág.
Niðurlag: Og hygg, á bønum summarsins
blómur allar longu spretta:
blákollur, baldursbrá,
sóljur og summardá!
2. Stinupól hann frøist við summarsins ljóð,
frøist yvir lívið við sælari kensluró,
glaður sum ein lerkur í sólini fer,
gleðist hann við øllum, sum livandi er.
Smálomb renna dyst, og nú dansar Stinupól,
hugurin hann sveimar út yvir grønan hól…
3. Stinupól hann knýtir av blómum ein krans,
trínur so í huganum lættliga ein álvadans.
Minnist aftur løtur og brøgd uttan tal,
tá hann mangan gleddist við ungdóm og spæl.
Ungar gentur flenna: Nei, tit fanga okkum ei!
Dreingirnir teir renna um tún og yvir teig.